title: 2013/158/ΕΕ: Απόφαση του Συμβουλίου, της 7ης Μαρτίου 2013 , που ορίζει την ημερομηνία εφαρμογής του κανονισμού (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου σχετικά με τη δημιουργία, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II)

text:
               27.3.2013

               EL

               Επίσημη Εφημερίδα της Ευρωπαϊκής Ένωσης

               L 87/10

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 7ης Μαρτίου 2013
   που ορίζει την ημερομηνία εφαρμογής του κανονισμού (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου σχετικά με τη δημιουργία, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II)
   (2013/158/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τον κανονισμό (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη δημιουργία, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II), (1) και ιδίως το άρθρο 55 παράγραφος 3,
   Εκτιμώντας τα ακόλουθα:

               (1)

               Το άρθρο 55 παράγραφος 3 του κανονισμού (ΕΚ) αριθ. 1987/2006 ορίζει ότι ο κανονισμός (ΕΚ) αριθ. 1987/2006 εφαρμόζεται στα κράτη μέλη που συμμετέχουν στο SIS 1+ από την ημερομηνία που θα καθορίσει το Συμβούλιο, με ομόφωνη απόφαση των μελών του που αντιπροσωπεύουν τις κυβερνήσεις των κρατών μελών τα οποία συμμετέχουν στο SIS 1+.

               (2)

               Σύμφωνα με το άρθρο 11 παράγραφος 3 του κανονισμού (ΕΕ) αριθ. 1273/2012 του Συμβουλίου, της 20ής Δεκεμβρίου 2012, σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II) (2) η μετάβαση στο SIS II θα αρχίσει από ημερομηνία που ορίζεται από το Συμβούλιο σύμφωνα με το άρθρο 55 παράγραφος 2 του κανονισμού (ΕΚ) αριθ. 1987/2006.

               (3)

               Σύμφωνα με το άρθρο 55 παράγραφος 3 στοιχείο α) του κανονισμού (ΕΚ) αριθ. 1987/2006, η Επιτροπή ενέκρινε τα αναγκαία εκτελεστικά μέτρα με την εκτελεστική απόφαση 2013/115/ΕΕ της Επιτροπής (3) για τη θέσπιση του εγχειριδίου SIRENE και άλλων μέτρων εφαρμογής σε σχέση με το Σύστημα Πληροφοριών Σένγκεν δεύτερης γενιάς (SIS II) και την απόφαση 2010/261/ΕΕ της Επιτροπής, της 4ης Μαΐου 2010, όσον αφορά το σχέδιο ασφαλείας για το κεντρικό SIS II και την επικοινωνιακή υποδομή. (4)

               (4)

               Σύμφωνα με το άρθρο 55 παράγραφος 3 στοιχείο β) του κανονισμού(ΕΚ) αριθ. 1987/2006, το σύνολο των κρατών μελών που συμμετέχουν πλήρως στο σύστημα πληροφοριών Σένγκεν της πρώτης γενιάς (SIS 1+) γνωστοποίησαν ότι έχουν προβεί στις αναγκαίες τεχνικές και νομικές ρυθμίσεις για την επεξεργασία δεδομένων του SIS II και την ανταλλαγή συμπληρωματικών πληροφοριών.

               (5)

               Σύμφωνα με το άρθρο 55 παράγραφος 3 στοιχείο γ) του κανονισμού (ΕΚ) αριθ. 1987/2006, η Επιτροπή διαπίστωσε ότι ολοκληρώθηκε επιτυχώς η συνολική δοκιμή του SIS II, η οποία διεξήχθη από την Επιτροπή από κοινού με τα κράτη μέλη και ότι τα προπαρασκευαστικά όργανα του Συμβουλίου επικύρωσαν στις 6 Φεβρουαρίου 2013 τα προτεινόμενα αποτελέσματα των δοκιμών και επιβεβαίωσαν ότι το επίπεδο των επιδόσεων του SIS II είναι τουλάχιστον εφάμιλλο του επιπέδου του SIS 1+.

               (6)

               Σύμφωνα με το άρθρο 55 παράγραφος 3 στοιχείο δ) του κανονισμού (ΕΚ) αριθ. 1987/2006, η Επιτροπή υλοποίησε τις απαραίτητες τεχνικές ρυθμίσεις ούτως ώστε να είναι δυνατή η σύνδεση του κεντρικού SIS II με το Ν.SIS II κάθε κράτους μέλους.

               (7)

               Σύμφωνα με το άρθρο 9 παράγραφοι 1 και 5 του κανονισμού (ΕΕ) αριθ. 1273/2012, τα κράτη μέλη που συμμετέχουν στο SIS 1+ έχουν διεξαγάγει επιτυχώς λειτουργικές δοκιμές SIRENE και τα αποτελέσματα των δοκιμών τους επικυρώθηκαν από τα αρμόδια προπαρασκευαστικά όργανα του Συμβουλίου στις 15 Φεβρουαρίου 2013.

               (8)

               Εφόσον πληρούνται οι όροι του άρθρου 55 παράγραφος 3 του κανονισμού (ΕΚ) αριθ. 1987/2006, εναπόκειται στο Συμβούλιο να καθορίσει την ημερομηνία από την οποία το SIS II εφαρμόζεται στα κράτη μέλη που συμμετέχουν στο SIS 1+.

               (9)

               Λόγω της ανάγκης καθορισμού της ημερομηνίας για την έναρξη λειτουργίας του SIS II στο νωρίτερο δυνατόν, η παρούσα απόφαση πρέπει να αρχίσει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

               (10)

               Όσον αφορά την Ισλανδία και τη Νορβηγία, η παρούσα απόφαση συνιστά ανάπτυξη των διατάξεων του κεκτημένου του Σένγκεν, κατά την έννοια της συμφωνίας της συναφθείσας από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου Σένγκεν (5), οι οποίες εμπίπτουν στον τομέα του άρθρου 1 σημείο Ζ της απόφασης 1999/437/ΕΚ του Συμβουλίου (6) σχετικά με ορισμένες λεπτομέρειες εφαρμογής της συμφωνίας αυτής.

               (11)

               Όσον αφορά την Ελβετία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (7), οι οποίες εμπίπτουν στον τομέα του άρθρου 1 στοιχείο Ζ της απόφασης 1999/437/ΕΚ, σε συνδυασμό με το άρθρο 3 της απόφασης 2008/146/ΕΚ του Συμβουλίου (8).

               (12)

               Όσον αφορά το Λιχτενστάιν, η παρούσα απόφαση αποτελεί ανάπτυξη των διατάξεων του κεκτημένου του Σένγκεν κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (9), οι οποίες εμπίπτουν στον τομέα του άρθρου 1 στοιχείο Ζ της απόφασης 1999/437/ΕΚ σε συνδυασμό με το άρθρο 3 της απόφασης 2011/350/ΕΕ του Συμβουλίου (10).

               (13)

               Σύμφωνα με τα άρθρα 1 και 2 του πρωτοκόλλου (αριθ. 22) για τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα απόφαση αναπτύσσει περαιτέρω το κεκτημένο Σένγκεν, η Δανία, σύμφωνα με το άρθρο 4 του προαναφερθέντος πρωτοκόλλου, αποφασίζει εντός προθεσμίας έξι μηνών αφότου το Συμβούλιο αποφασίσει επί της παρούσας απόφασης, εάν θα τη μεταφέρει στο εθνικό της δίκαιο.

               (14)

               Η παρούσα απόφαση συνιστά ανάπτυξη διατάξεων του κεκτημένου Σένγκεν, στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες διατάξεις του κεκτημένου του Σένγκεν (11). Ως εκ τούτου, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (15)

               Η παρούσα απόφαση συνιστά ανάπτυξη των διατάξεων του κεκτημένου Σένγκεν, στο οποίο η Ιρλανδία δεν συμμετέχει, σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες διατάξεις του κεκτημένου του Σένγκεν (12). Ως εκ τούτου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (16)

               Η παρούσα απόφαση δεν θίγει τις λεπτομερείς ρυθμίσεις για τη μερική συμμετοχή του Ηνωμένου Βασιλείου και της Ιρλανδίας στο κεκτημένο του Σένγκεν, όπως ορίζουν οι αποφάσεις 2002/192/ΕΚ και 2000/365/ΕΚ αντίστοιχα.

               (17)

               Όσον αφορά την Κύπρο, η παρούσα απόφαση συνιστά πράξη που βασίζεται στο κεκτημένο του Σένγκεν ή που άλλως σχετίζεται με αυτό, κατά την έννοια του άρθρου 3 παράγραφος 2 της πράξης προσχώρησης του 2003,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κανονισμός (ΕΚ) αριθ. 1987/2006 εφαρμόζεται στα κράτη μέλη που συμμετέχουν στο SIS 1+ από την 9η Απριλίου 2013.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 7 Μαρτίου 2013.

            Για το Συμβούλιο

            Ο Πρόεδρος

         A. SHATTER

      (1)  ΕΕ L 381 της 28.12.2006, σ. 4.

      (2)  ΕΕ L 359 της 29.12.2012, σ. 32.

      (3)  ΕΕ L 71 της 14.3.2013, σ. 1.

      (4)  ΕΕ L 112 της 5.5.2010, σ. 31.

      (5)  ΕΕ L 176 της 10.7.1999, σ. 36.

      (6)  ΕΕ L 176 της 10.7.1999, σ. 31.

      (7)  ΕΕ L 53 της 27.2.2008, σ. 52.

      (8)  ΕΕ L 53 της 27.2.2008, σ. 1.

      (9)  ΕΕ L 160 της 18.6.2011, σ. 21.

      (10)  ΕΕ L 160 της 18.6.2011, σ. 19.

      (11)  ΕΕ L 131 της 1.6.2000, σ. 43.

      (12)  ΕΕ L 64 της 7.3.2002, σ. 20.


title: Απόφαση του Συμβουλίου, της 19ης Μαρτίου 2012 , για την ανανέωση της θητείας του Αντιπροέδρου του Κοινοτικού Γραφείου Φυτικών Ποικιλιών

text:
               21.3.2012

               EL

               Επίσημη Εφημερίδα της Ευρωπαϊκής Ένωσης

               C 82/6

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 19ης Μαρτίου 2012
   για την ανανέωση της θητείας του Αντιπροέδρου του Κοινοτικού Γραφείου Φυτικών Ποικιλιών
   2012/C 82/03
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τον κανονισμό (ΕΚ) αριθ. 2100/94 του Συμβουλίου της 27ης Ιουλίου 1994 για τα κοινοτικά δικαιώματα επί φυτικών ποικιλιών (1) και ιδίως το άρθρο 43 παράγραφος 3,
   Εκτιμώντας ότι

               (1)

               Με την απόφαση του Συμβουλίου της 22ας Φεβρουαρίου 2007 (2) διορίσθηκε ο κ. Carlos PEREIRA GODINHO ως αντιπρόεδρος του Κοινοτικού Γραφείου Φυτικών Ποικιλιών.

               (2)

               Στις 26 Ιανουαρίου 2012, και αφού έλαβε τις γνώμες του Διοικητικού συμβουλίου και του Προέδρου του Γραφείου, η Επιτροπή πρότεινε την ανανέωση της θητείας του κ. Carlos PEREIRA GODINHO,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θητεία του κ. Carlos PEREIRA GODINHO ως Αντιπροέδρου του Κοινοτικού Γραφείου Φυτικών Ποικιλιών ανανεώνεται για περίοδο πέντε ετών από 1ης Απριλίου 2012.
   Άρθρο 2
   Ο πρόεδρος του διοικητικού συμβουλίου του Κοινοτικού Γραφείου Φυτικών Ποικιλιών εξουσιοδοτείται να υπογράψει τη σύμβαση πρόσληψης με τον κ. Carlos PEREIRA GODINHO.
   Άρθρο 3
   Η παρούσα απόφαση αρχίζει να ισχύει την ημερομηνία έκδοσής της.

      Βρυξέλλες, 19 Μαρτίου 2012.

            Για το Συμβούλιο

            H Πρόεδρος

         M. GJERSKOV

      (1)  ΕΕ L 227 της 1.9.1994, σ. 1.

      (2)  ΕΕ L 78 της 17.3.2007, σ. 27.


title: Αποφαση (ΕΕ) 2016/1504 του Ευρωπαϊκου Κοινοβουλιου, της 28ης Απριλίου 2016, σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Υπηρεσίας Υποστήριξης για το Άσυλο για το οικονομικό έτος 2014

text:
               14.9.2016

               EL

               Επίσημη Εφημερίδα της Ευρωπαϊκής Ένωσης

               L 246/209

         ΑΠΟΦΑΣΗ (ΕΕ) 2016/1504 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
   της 28ης Απριλίου 2016
   σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Υπηρεσίας Υποστήριξης για το Άσυλο για το οικονομικό έτος 2014
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της Ευρωπαϊκής Υπηρεσίας Υποστήριξης για το Άσυλο για το οικονομικό έτος 2014,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της Ευρωπαϊκής Υπηρεσίας Υποστήριξης για το Άσυλο για το οικονομικό έτος 2014, που συνοδεύεται από την απάντηση της Υπηρεσίας (1),

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2014, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 12ης Φεβρουαρίου 2016, σχετικά με την απαλλαγή προς την Υπηρεσία όσον αφορά την εκτέλεση του προϋπολογισμού για το οικονομικό έτος 2014 (05584/2016 — C8-0092/2016),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΕ) αριθ. 439/2010 του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ίδρυση Ευρωπαϊκής Υπηρεσίας Υποστήριξης για το Άσυλο (4), και ιδίως το άρθρο 36,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5),

               —

               έχοντας υπόψη τον κατ’ εξουσιοδότηση κανονισμό (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και ιδίως το άρθρο 108,

               —

               έχοντας υπόψη το άρθρο 94 και το παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A8-0133/2016),

               1.

               χορηγεί απαλλαγή στον εκτελεστικό διευθυντή της Ευρωπαϊκής Υπηρεσίας Υποστήριξης για το Άσυλο όσον αφορά την εκτέλεση του προϋπολογισμού της Υπηρεσίας για το οικονομικό έτος 2014·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον Πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της στον εκτελεστικό διευθυντή της Ευρωπαϊκής Υπηρεσίας Υποστήριξης για το Άσυλο, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 409 της 9.12.2015, σ. 102.

      (2)  Βλέπε υποσημείωση 1.

      (3)  ΕΕ L 298 της 26.10.2012, σ. 1.

      (4)  ΕΕ L 132 της 29.5.2010, σ. 11.

      (5)  ΕΕ L 357 της 31.12.2002, σ. 72.

      (6)  ΕΕ L 328 της 7.12.2013, σ. 42.


title: Απόφαση 2011/430/ΚΕΠΠΑ του Συμβουλίου, της 18ης Ιουλίου 2011 , σχετικά με την ενημέρωση του καταλόγου προσώπων, ομάδων και οντοτήτων που υπάγονται στα άρθρα 2, 3 και 4 της κοινής θέσης 2001/931/ΚΕΠΠΑ, για την εφαρμογή ειδικών μέτρων για την καταπολέμηση της τρομοκρατίας

text:
               19.7.2011

               EL

               Επίσημη Εφημερίδα της Ευρωπαϊκής Ένωσης

               L 188/47

         ΑΠΌΦΑΣΗ 2011/430/ΚΕΠΠΑ ΤΟΥ ΣΥΜΒΟΥΛΊΟΥ
   της 18ης Ιουλίου 2011
   σχετικά με την ενημέρωση του καταλόγου προσώπων, ομάδων και οντοτήτων που υπάγονται στα άρθρα 2, 3 και 4 της κοινής θέσης 2001/931/ΚΕΠΠΑ, για την εφαρμογή ειδικών μέτρων για την καταπολέμηση της τρομοκρατίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας τα ακόλουθα:

               (1)

               Στις 27 Δεκεμβρίου 2001, το Συμβούλιο υιοθέτησε την κοινή θέση 2001/931/ΚΕΠΠΑ, για την εφαρμογή ειδικών μέτρων για την καταπολέμηση της τρομοκρατίας (1).

               (2)

               Στις 12 Ιουλίου 2010, το Συμβούλιο, με την απόφαση 2010/386/ΚΕΠΠΑ (2), ενημέρωσε τον κατάλογο των προσώπων, ομάδων και οντοτήτων που υπάγονται στα άρθρα 2, 3 και 4 της κοινής θέσης 2001/931/ΚΕΠΠΑ.

               (3)

               Στις 31 Ιανουαρίου 2011, το Συμβούλιο, με την απόφαση 2011/70/ΚΕΠΠΑ (3), ενημέρωσε περαιτέρω τον κατάλογο των προσώπων, ομάδων και οντοτήτων που υπάγονται στα άρθρα 2, 3 και 4 της κοινής θέσης 2001/931/ΚΕΠΠΑ και κατήργησε την απόφαση 2010/386/ΚΕΠΠΑ, εκτός σε ό,τι αφορά την ομάδα που αναφέρεται στο λήμμα αριθ. 25 του μέρους 2 του παραρτήματος.

               (4)

               Σύμφωνα με το άρθρο 1 παράγραφος 6 της κοινής θέσης 2001/931/ΚΕΠΠΑ, είναι ανάγκη να διεξάγεται ενδελεχής επανεξέταση του καταλόγου των προσώπων, ομάδων και οντοτήτων έναντι των οποίων εφαρμόζονται οι αποφάσεις 2010/386/ΚΕΠΠΑ και 2011/70/ΚΕΠΠΑ.

               (5)

               Η παρούσα απόφαση παραθέτει το αποτέλεσμα της εν λόγω επανεξέτασης την οποία διεξήγαγε το Συμβούλιο,

               (6)

               Το Συμβούλιο προσδιόρισε ότι δεν υπάρχει πλέον λόγος να παραμένουν ορισμένα πρόσωπα και ομάδες στον κατάλογο των προσώπων, ομάδων και οντοτήτων, έναντι των οποίων εφαρμόζονται τα άρθρα 2, 3 και 4 της κοινής θέσης 2001/931/ΚΕΠΠΑ.

               (7)

               Το Συμβούλιο κατέληξε στο συμπέρασμα ότι τα απαριθμούμενα στο παράρτημα της παρούσας απόφασης πρόσωπα, ομάδες και οντότητες ενέχονται σε τρομοκρατικές πράξεις, κατά την έννοια του άρθρου 1 παράγραφοι 2 και 3 της κοινής θέσης 2001/931/ΚΕΠΠΑ, ότι έχει ληφθεί απόφαση έναντι αυτών από αρμόδια αρχή κατά την έννοια του άρθρου 1 παράγραφος 4 της εν λόγω κοινής θέσης και ότι θα πρέπει να εξακολουθήσουν να υπόκεινται στα εκεί προβλεπόμενα ειδικά περιοριστικά μέτρα.

               (8)

               Ο κατάλογος των προσώπων, ομάδων και οντοτήτων, έναντι των οποίων εφαρμόζονται τα άρθρα 2, 3 και 4 της κοινής θέσης 2001/931/ΚΕΠΠΑ, θα πρέπει, συνεπώς, να αναπροσαρμοσθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κατάλογος των προσώπων, ομάδων και οντοτήτων έναντι των οποίων εφαρμόζονται τα άρθρα 2, 3 και 4 της κοινής θέσης 2001/931/ΚΕΠΠΑ είναι ο κατάλογος που παρατίθεται στο παράρτημα της παρούσας απόφασης.
   Άρθρο 2
   Η απόφαση 2010/386/ΚΕΠΠΑ, στον βαθμό που αφορά την ομάδα που αναφέρεται στο λήμμα αριθ. 25 του μέρους 2 του παραρτήματος αυτής, και η απόφαση 2011/70/ΚΕΠΠΑ, καταργούνται.
   Άρθρο 3
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης

      Βρυξέλλες, 18 Ιουλίου 2011.

            Για το Συμβούλιο

            H Πρόεδρος

         C. ASHTON

      (1)  ΕΕ L 344 της 28.12.2001, σ. 93.

      (2)  ΕΕ L 178 της 13.7.2010, σ. 28.

      (3)  ΕΕ L 28 της 2.2.2011, σ. 57.

      ΠΑΡΑΡΤΗΜΑ

         Κατάλογος των αναφερόμενων στο άρθρο 1 προσώπων, ομάδων και οντοτήτων, έναντι των οποίων εφαρμόζονται τα άρθρα 2, 3 και 4 της κοινής θέσης 2001/931/ΚΕΠΠΑ

      1.   ΠΡΟΣΩΠΑ

                  1.

                  ABOU, Rabah Naami (γνωστός και ως Naami Hamza, Mihoubi Faycal, Fellah Ahmed ή Dafri Rèmi Lahdi), γενν. 1.2.1966 στο Αλγέρι της Αλγερίας (μέλος της «al-Takfir» και «al-Hijra»)

                  2.

                  ABOUD, Maisi (γνωστός και ως Abderrahmane ο Ελβετός), γενν. 17.10.1964 στο Αλγέρι της Αλγερίας (μέλος της «al-Takfir» και «al-Hijra»)

                  3.

                  ΑL-NASSER, Abdelkarim Hussein Mohamed, γεννηθείς στο Al Ihsa της Σαουδικής Αραβίας, υπήκοος Σαουδικής Αραβίας

                  4.

                  AL YACOUB, Ibrahim Salih Mohammed, γενν. 16.10.1966 στο Tarut της Σαουδικής Αραβίας, υπήκοος Σαουδικής Αραβίας

                  5.

                  ARIOUA, Kamel (γνωστός και ως Lamine Kamel), γενν. 18.8.1969 στην Κωνσταντίνη της Αλγερίας (μέλος της «al-Takfir» και «al-Hijra»)

                  6.

                  ASLI, Mohamed (γνωστός και ως Dahmane Mohamed)· γενν. 13.5.1975 στο Ain Taya της Αλγερίας (μέλος της «al-Takfir» και «al-Hijra»)

                  7.

                  ASLI, Rabah γενν. 13.5.1975 στο Ain Taya της Αλγερίας (μέλος της «al-Takfir» και «al-Hijra»)

                  8.

                  BOUYERI, Mohammed (γνωστός και ως Abu ZUBAIR· ή SOBIAR· ή Abu ZOUBAIR), γεννηθείς 8.3.1978 στο Άμστερνταμ των Κάτω Χωρών (μέλος της «Hofstadgroep»)

                  9.

                  DARIB, Noureddine (γνωστός και ως Carreto ή ως Zitoun Mourad), γενν. 1.2.1972 στην Αλγερία (μέλος της «al-Takfir» και «al-Hijra»)

                  10.

                  DJABALI, Abderrahmane (γνωστός και ως Touil) γενν. 1.6.1970 στην Αλγερία (μέλος της «al-Takfir» και «al-Hijra»)

                  11.

                  EL FATMI, Nouredine (γνωστός και ως Nouriddin EL FATMI, ή Nouriddine EL FATMI, ή Noureddine EL FATMI, ή Abu AL KA’E KA’Ε· ή Abu QAE QΑΕ· ή FOUAD· ή FZAD· ή Nabil EL FΑΤΜΙ· ή Ben MOHAMMED· ή Ben Mohand BEN LARΒΙ· ή Ben Driss Muhand IBN LARΒΙ· ή Abu TAHAR· ή EGGIE), γεννηθείς 15.8.1982 στο Μιντάρ του Μαρόκου, αριθ. (μαροκινού) διαβατηρίου N829139 (μέλος της «Hofstadgroep»)

                  12.

                  FAHAS, Sofiane Yacine, γενν. 10.9.1971 στο Αλγέρι της Αλγερίας (μέλος της «al-Takfir» και «al-Hijra»)

                  13.

                  IZZ-AL-DIN, Hasan (γνωστός και ως GARBAYA, Ahmed ή ως SA-ID ή ως SALWWAN, Samir), Λίβανος, γεννηθείς το 1963 στον Λίβανο, υπήκοος Λιβάνου

                  14.

                  MOHAMMED, Khalid Shaikh (γνωστός και ως ALI, Salem ή ως BIN KHALID, Fahd Bin Abdallah ή ως HENIN, Ashraf Refaat Nabith ή ως WADOOD, Khalid Abdul), γενν. 14.4.1965 ή 1.3.1964 στο Πακιστάν, αριθ. διαβατηρίου 488555

                  15.

                  MOKTARI, Fateh (γνωστός και ως Ferdi Omar), γενν. 26.12.1974 στο Hussein Dey της Αλγερίας (μέλος της «al-Takfir» και «al-Hijra»)

                  16.

                  NOUARA, Farid, γενν. 25.11.1973 στο Αλγέρι της Αλγερίας (μέλος της «al-Takfir» και «al-Hijra»)

                  17.

                  RESSOUS, Hoari (γνωστός και ως Hallasa Farid), γενν. 11.9.1968 στο Αλγέρι της Αλγερίας (μέλος της «al-Takfir» και «al-Hijra»)

                  18.

                  SEDKAOUI, Noureddine (γνωστός και ως Nounou), γενν. 23.6.1963 στο Αλγέρι της Αλγερίας (μέλος της «al-Takfir» και «al-Hijra»)

                  19.

                  SELMANI, Abdelghani (γνωστός και ως Gano), γενν. 14.6.1974 στο Αλγέρι της Αλγερίας (μέλος της «al-Takfir» και «al-Hijra»)

                  20.

                  SENOUCI, Sofiane, γενν. 15.4.1971 στο Hussein Dey της Αλγερίας (μέλος της «al-Takfir» και «al-Hijra»)

                  21.

                  TINGUALI, Mohammed (γνωστός και ως Mouh di Kouba), γενν. 21.4.1964 στη Blida της Αλγερίας (μέλος της «al-Takfir» και «al-Hijra»)

                  22.

                  WALTERS, Jason Theodore James (γνωστός και ως Abdullah ή David), γεννηθείς 6.3.1985 στο Amersfoort των Κάτω Χωρών, αριθ. (ολλανδικού) διαβατηρίου NE8146378 (μέλος της «Hofstadgroep»)

            2.   ΟΜΑΔΕΣ ΚΑΙ ΟΝΤΟΤΗΤΕΣ

                  1.

                  Οργάνωση Abu Nidal (ANO) (γνωστή και ως Επαναστατικό Συμβούλιο Fatah, Αραβικές Επαναστατικές Ταξιαρχίες, Μαύρος Σεπτέμβρης, και Επαναστατική Οργάνωση Σοσιαλιστών Μουσουλμάνων)

                  2.

                  Ταξιαρχία Μαρτύρων του Al-Aqsa

                  3.

                  Al-Aqsa e.V.

                  4.

                  Al-Takfir και al-Hijra

                  5.

                  Babbar Khalsa

                  6.

                  Κομμουνιστικό Κόμμα Φιλιππίνων, όπου συμπεριλαμβάνεται ο Νέος Λαϊκός Στρατός (NPA) των Φιλιππίνων

                  7.

                  Gama'a al-Islamiyya (Ισλαμική Ομάδα) (γνωστή και ως Al-Gama'a al-Islamiyya, IG)

                  8.

                  «İslami Büyük Doğu Akıncılar Cephesi» Μέγα Ισλαμικό Μέτωπο των Πολεμιστών της Ανατολής (Great Islamic Eastern Warriors Front) (IBDA-C)

                  9.

                  «Χαμάς» (συμπεριλαμβανομένης της οργάνωσης Hamas-Izz al-Din al-Qassem)

                  10.

                  Χιζμπούλ Μουτζαχεντίν — «HM»

                  11.

                  Hofstadgroep

                  12.

                  Ίδρυμα Αρωγής και Ανάπτυξης Αγίων Τόπων (Holy Land Foundation for Relief and Development)

                  13.

                  Διεθνής Ομοσπονδία Νεολαίας Σιχ (International Sikh Youth Federation (ISYF)

                  14.

                  Δύναμη Κομάντο του Χαλιστάν (Khalistan Zindabad Force — KZF)

                  15.

                  Εργατικό Κόμμα του Κουρδιστάν (PKK) (γνωστό και ως KADEK ή ως KONGRA-GEL)

                  16.

                  Απελευθερωτικοί Τίγρεις του Ταμίλ Ιλάμ (Liberation Tigers of Tamil Eelam — LTTE)

                  17.

                  Εθνικός Απελευθερωτικός Στρατός (Ejército de Liberación Nacional)

                  18.

                  Παλαιστινιακή Ισλαμική Τζιχάντ (Palestinian Islamic Jihad — PIJ)

                  19.

                  Λαϊκό Μέτωπο για την Απελευθέρωση της Παλαιστίνης (Popular Front for the Liberation of Palestine — PFLP)

                  20.

                  Λαϊκό Μέτωπο για την Απελευθέρωση της Παλαιστίνης — Γενική Διοίκηση (Popular Front for the Liberation of Palestine-General Command, γνωστό και ως PFLP-General Command — PFLP-GC)

                  21.

                  Επαναστατικές Ένοπλες Δυνάμεις της Κολομβίας (Fuerzas armadas revolucionarias de Colombia — FARC)

                  22.

                  «Devrimci Halk Kurtuluș Partisi-Cephesi», Επαναστατικός Λαϊκός Απελευθερωτικός Στρατός/Μέτωπο (DHKP/C) [γνωστός ως Devrimci Sol (Επαναστατική Αριστερά), Dev Sol]

                  23.

                  Φωτεινό Μονοπάτι (Sendero Luminoso — SL)

                  24.

                  «'Ιδρυμα Al Aqsa» (γνωστό και ως «Stichting Al Aqsa Nederland», γνωστό και ως «Al Aqsa Nederland»)

                  25.

                  Teyrbazen Azadiya Kurdistan — TAK, γνωστοί και ως Γεράκια της Λευτεριάς του Κουρδιστάν


title: 2010/123/: Απόφαση της Επιτροπής, της 25ης Φεβρουαρίου 2010 , για την αναπροσαρμογή των διορθωτικών συντελεστών που εφαρμόζονται από την 1η Φεβρουαρίου 2009 , την 1η Μαρτίου 2009 , την 1η Απριλίου 2009 , την 1η Μαΐου 2009 και την 1η Ιουνίου 2009 στις αποδοχές των υπαλλήλων, των έκτακτων υπαλλήλων και των συμβασιούχων υπαλλήλων των Ευρωπαϊκών Κοινοτήτων που υπηρετούν σε τρίτες χώρες

text:
               26.2.2010

               EL

               Επίσημη Εφημερίδα της Ευρωπαϊκής Ένωσης

               L 49/34

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 25ης Φεβρουαρίου 2010
   για την αναπροσαρμογή των διορθωτικών συντελεστών που εφαρμόζονται από την 1η Φεβρουαρίου 2009, την 1η Μαρτίου 2009, την 1η Απριλίου 2009, την 1η Μαΐου 2009 και την 1η Ιουνίου 2009 στις αποδοχές των υπαλλήλων, των έκτακτων υπαλλήλων και των συμβασιούχων υπαλλήλων των Ευρωπαϊκών Κοινοτήτων που υπηρετούν σε τρίτες χώρες
   (2010/123/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται στο λοιπό προσωπικό, όπως καθορίστηκαν με τον κανονισμό (ΕΟΚ, Ευρατόμ, ΕΚΑΧ) αριθ. 259/68 (1), και ιδίως το άρθρο 13 δεύτερο εδάφιο του παραρτήματος X,
   Εκτιμώντας τα ακόλουθα:

               (1)

               Με τον κανονισμό (ΕΚ) αριθ. 613/2009 του Συμβουλίου (2) καθορίστηκαν, κατ’ εφαρμογή του άρθρου 13 πρώτο εδάφιο του παραρτήματος X του κανονισμού υπηρεσιακής κατάστασης, οι διορθωτικοί συντελεστές που εφαρμόζονται από την 1η Ιουλίου 2008 στις αποδοχές που καταβάλλονται, στο νόμισμα της χώρας υπηρεσίας, στους υπαλλήλους, έκτακτους υπαλλήλους και συμβασιούχους υπαλλήλους των Ευρωπαϊκών Κοινοτήτων που υπηρετούν στις τρίτες χώρες.

               (2)

               Σύμφωνα με το άρθρο 13 δεύτερο εδάφιο του παραρτήματος Χ του κανονισμού υπηρεσιακής κατάστασης, θα πρέπει να αναπροσαρμοστούν από την 1η Φεβρουαρίου 2009, την 1η Μαρτίου 2009, την 1η Απριλίου 2009, την 1η Μαΐου 2009 και την 1η Ιουνίου 2009, ορισμένοι από τους εν λόγω διορθωτικούς συντελεστές, δεδομένου ότι σύμφωνα με τα στατιστικά στοιχεία που έχει στη διάθεσή της η Επιτροπή, η διακύμανση του κόστους ζωής, υπολογιζόμενη με τον διορθωτικό συντελεστή και την αντίστοιχη τιμή συναλλάγματος, έχει αποδειχθεί, για ορισμένες τρίτες χώρες, μεγαλύτερη από 5 % μετά τον τελευταίο καθορισμό τους,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι διορθωτικοί συντελεστές που εφαρμόζονται στις αποδοχές των υπαλλήλων, έκτακτων υπαλλήλων και συμβασιούχων υπαλλήλων των Ευρωπαϊκών Κοινοτήτων που υπηρετούν σε τρίτες χώρες, οι οποίες καταβάλλονται στο νόμισμα της χώρας υπηρεσίας, αναπροσαρμόζονται για ορισμένες χώρες, όπως ορίζεται στο παράρτημα. Το εν λόγω παράρτημα περιλαμβάνει πέντε μηνιαίους πίνακες στους οποίους διευκρινίζονται οι χώρες τις οποίες αφορούν, καθώς και οι διαδοχικές ημερομηνίες εφαρμογής των συντελεστών (1η Φεβρουαρίου 2009, 1η Μαρτίου 2009, 1η Απριλίου 2009, 1η Μαΐου 2009 και 1η Ιουνίου 2009).
   Οι συναλλαγματικές ισοτιμίες που χρησιμοποιούνται για τον υπολογισμό των εν λόγω αποδοχών καθορίζονται σύμφωνα με τις λεπτομέρειες εφαρμογής του δημοσιονομικού κανονισμού και αντιστοιχούν στις ημερομηνίες που αναφέρονται στο πρώτο εδάφιο.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 25 Φεβρουαρίου 2010.

            Για την Επιτροπή, εξ ονόματος του Προέδρου,

         Catherine ASHTON

            Αντιπρόεδρος

      (1)  ΕΕ L 56 της 4.3.1968, σ. 1.

      (2)  ΕΕ L 181 της 14.7.2009, σ. 1.

      ΠΑΡΑΡΤΗΜΑ

         ΦΕΒΡΟΥΑΡΙΟΣ 2009

                  Τόποι υπηρεσίας

                  Οικονομικές ισοτιμίες Φεβρουάριος 2009

                  Συναλλαγματική ισοτιμία Φεβρουάριος 2009 (1)

                  Διορθωτικοί συντελεστές Φεβρουάριος 2009 (2)

                  Αζερμπαϊτζάν (3)

                  0,9962

                  1,0578

                  94,2

                  Λευκορωσία (4)

                  2 192

                  3 495,42

                  62,7

                  Χιλή

                  478,2

                  810,48

                  59,0

                  Κίνα

                  8,502

                  8,9653

                  94,8

                  Κολομβία

                  2 300

                  2 990,32

                  76,9

                  Ινδία

                  35,8

                  64,075

                  55,9

                  Ινδονησία (Τζακάρτα)

                  10 540

                  14 913,8

                  70,7

                  Καζαχστάν (Αλμάτυ) (3)

                  150,2

                  161,79

                  92,8

                  Κένυα

                  78,23

                  103,009

                  75,9

                  Λεσόθο

                  6,198

                  12,9979

                  47,7

                  Λιβερία

                  84,28

                  84,6997

                  99,5

                  Πακιστάν

                  48,48

                  101,889

                  47,6

                  Σιέρα Λεόνε

                  3 356

                  3 998,59

                  83,9

                  Τρινιδάδ και Τομπάγκο

                  6,291

                  8,10395

                  77,6

                  Ζάμπια (3)

                  3 331

                  6 548,29

                  50,9

         ΜΑΡΤΙΟΣ 2009

                  Τόποι υπηρεσίας

                  Οικονομικές ισοτιμίες Μάρτιος 2009

                  Συναλλαγματική ισοτιμία Μάρτιος 2009 (5)

                  Διορθωτικοί συντελεστές Μάρτιος 2009 (6)

                  Κροατία (7)

                  7,21

                  7,386

                  97,6

                  Ηνωμένες Πολιτείες της Αμερικής (Νέα Υόρκη)

                  1,367

                  1,2782

                  106,9

                  Αιθιοπία

                  12,93

                  14,289

                  90,5

                  Καζαχστάν (Αστάνα)

                  140,3

                  191,460

                  73,3

                  Παπουασία-Νέα Γουϊνέα (7)

                  3,265

                  3,47947

                  93,8

                  Συρία

                  50,24

                  60,97

                  82,4

                  Βενεζουέλα (8)

                  2,496

                  2,74813

                  90,8

         ΑΠΡΙΛΙΟΣ 2009

                  Τόποι υπηρεσίας

                  Οικονομικές ισοτιμίες Απρίλιος 2009

                  Συναλλαγματική ισοτιμία Απρίλιος 2009 (9)

                  Διορθωτικοί συντελεστές Απρίλιος 2009 (10)

                  Νότια Αφρική

                  6,162

                  12,8433

                  48,0

                  Μπελίζε

                  1,902

                  2,5947

                  73,3

                  Καμερούν (11)

                  678,9

                  655,957

                  103,5

                  Ερυθραία

                  10,43

                  20,8173

                  50,1

                  Ηνωμένες Πολιτείες της Αμερικής (Ουάσινγκτον)

                  1,264

                  1,3193

                  95,8

                  Γκάνα

                  1,045

                  1,859

                  56,2

                  Ισραήλ

                  5,915

                  5,5288

                  107,0

                  Μαρόκο (11)

                  9,319

                  11,2015

                  83,2

                  Νιγηρία

                  176,4

                  196,571

                  89,7

                  Λαϊκή Δημοκρατία του Κονγκό (11)

                  1 185

                  1 100,11

                  107,7

         ΜΑΪΟΣ 2009

                  Τόποι υπηρεσίας

                  Οικονομικές ισοτιμίες Μάιος 2009

                  Συναλλαγματική ισοτιμία Μάιος 2009 (12)

                  Διορθωτικοί συντελεστές Μάιος 2009 (13)

                  Σαουδική Αραβία

                  4,62

                  4,8515

                  95,2

                  Λευκορωσία (14)

                  2 348

                  3 735,22

                  62,9

                  Αϊτή

                  66,21

                  55,0576

                  120,3

                  Κιργιζία

                  53,52

                  56,48

                  94,8

                  Λίβανος

                  1 795

                  1 999,85

                  89,8

                  Νέα Καληδονία

                  157

                  119,332

                  131,6

                  Σερβία

                  61,49

                  94,1782

                  65,3

                  Βενεζουέλα (15)

                  2,64

                  2,85219

                  92,6

         ΙΟΥΝΙΟΣ 2009

                  Τόποι υπηρεσίας

                  Οικονομικές ισοτιμίες Ιούνιος 2009

                  Συναλλαγματική ισοτιμία Ιούνιος 2009 (16)

                  Διορθωτικοί συντελεστές Ιούνιος 2009 (17)

                  Αλγερία

                  80,51

                  100,892

                  79,8

                  Αζερμπαϊτζάν (18)

                  1,048

                  1,11513

                  94,0

                  Βοσνία-Ερζεγοβίνη (Σεράγεβο)

                  1,437

                  1,95583

                  73,5

                  Καμερούν (19)

                  644,4

                  655,957

                  98,2

                  Κονγκό (Μπραζαβίλ)

                  794

                  655,957

                  121,0

                  Κροατία (20)

                  6,843

                  7,3305

                  93,3

                  Γεωργία

                  2,06

                  2,2857

                  90,1

                  Γουινέα-Μπισάου

                  712,6

                  655,957

                  108,6

                  Νήσοι Φίτζι

                  1,78

                  2,91971

                  61,0

                  Νήσοι Σολομώντος

                  10,23

                  10,9681

                  93,3

                  Καζαχστάν (Αλμάτυ) (18)

                  159,4

                  209,7

                  76,0

                  Μαρόκο (19)

                  8,821

                  11,2615

                  78,3

                  Μεξικό

                  11,97

                  18,3176

                  65,3

                  Νικαράγουα

                  15,79

                  28,0214

                  56,3

                  Νορβηγία

                  11,26

                  8,9615

                  125,6

                  Ουζμπεκιστάν

                  1 053

                  2 032,12

                  51,8

                  Παπουασία-Νέα Γουϊνέα (20)

                  3,456

                  3,87597

                  89,2

                  Παραγουάη

                  4 748

                  7 003,48

                  67,8

                  Λαϊκή Δημοκρατία του Κονγκό (19)

                  1 277

                  1 083,84

                  117,8

                  Νότιο Σουδάν (Γιούμπα)

                  3,108

                  3,37579

                  92,1

                  Ελβετία (Γενεύη)

                  1,692

                  1,5117

                  111,9

                  Τατζικιστάν

                  3,498

                  6,04787

                  57,8

                  Τουρκία

                  1,654

                  2,1775

                  76,0

                  Ουκρανία

                  8,155

                  10,6411

                  76,6

                  Ουρουγουάη

                  23,59

                  32,7002

                  72,1

                  Υεμένη

                  187,9

                  279,175

                  67,3

                  Ζάμπια (18)

                  3 540

                  7 126,41

                  49,7

         (1)  1 ΕΥΡΩ = μονάδες εθνικού νομίσματος (με εξαίρεση την Κούβα, τον Ισημερινό και το Ελ Σαλβαδόρ, όπου αντίθετα χρησιμοποιείται το δολάριο USD).

         (2)  Βρυξέλλες = 100 %.

         (3)  Ο διορθωτικός συντελεστής για τον τόπο αυτόν έχει προσαρμοστεί δύο φορές: για τον Φεβρουάριο 2009 και για τον Ιούνιο 2009.

         (4)  Ο διορθωτικός συντελεστής για τον τόπο αυτόν έχει προσαρμοστεί δύο φορές: για τον Φεβρουάριο 2009 και για τον Μάιο 2009.

         (5)  1 ΕΥΡΩ = μονάδες εθνικού νομίσματος (με εξαίρεση την Κούβα, τον Ισημερινό και το Ελ Σαλβαδόρ, όπου αντίθετα χρησιμοποιείται το δολάριο USD).

         (6)  Βρυξέλλες = 100 %.

         (7)  Ο διορθωτικός συντελεστής για τον τόπο αυτόν έχει προσαρμοστεί δύο φορές: για τον Μάρτιο 2009 και για τον Ιούνιο 2009.

         (8)  Ο διορθωτικός συντελεστής για τον τόπο αυτόν έχει προσαρμοστεί δύο φορές: για τον Μάρτιο 2009 και για τον Μάιο 2009.

         (9)  1 ΕΥΡΩ = μονάδες εθνικού νομίσματος (με εξαίρεση την Κούβα, τον Ισημερινό και το Ελ Σαλβαδόρ, όπου αντίθετα χρησιμοποιείται το δολάριο USD).

         (10)  Βρυξέλλες = 100 %.

         (11)  Ο διορθωτικός συντελεστής για τον τόπο αυτόν έχει προσαρμοστεί δύο φορές: για τον Απρίλιο 2009 και για τον Ιούνιο 2009.

         (12)  1 ΕΥΡΩ = μονάδες εθνικού νομίσματος (με εξαίρεση την Κούβα, τον Ισημερινό και το Ελ Σαλβαδόρ, όπου αντίθετα χρησιμοποιείται το δολάριο USD).

         (13)  Βρυξέλλες = 100 %.

         (14)  Ο διορθωτικός συντελεστής για τον τόπο αυτόν έχει προσαρμοστεί δύο φορές: για τον Φεβρουάριο 2009 και για τον Μάιο 2009.

         (15)  Ο διορθωτικός συντελεστής για τον τόπο αυτόν έχει προσαρμοστεί δύο φορές: για τον Μάρτιο 2009 και για τον Μάιο 2009.

         (16)  1 ΕΥΡΩ = μονάδες εθνικού νομίσματος (με εξαίρεση την Κούβα, τον Ισημερινό και το Ελ Σαλβαδόρ, όπου αντίθετα χρησιμοποιείται το δολάριο USD).

         (17)  Βρυξέλλες = 100 %.

         (18)  Ο διορθωτικός συντελεστής για τον τόπο αυτόν έχει προσαρμοστεί δύο φορές: για τον Φεβρουάριο 2009 και για τον Ιούνιο 2009.

         (19)  Ο διορθωτικός συντελεστής για τον τόπο αυτόν έχει προσαρμοστεί δύο φορές: για τον Απρίλιο 2009 και για τον Ιούνιο 2009.

         (20)  Ο διορθωτικός συντελεστής για τον τόπο αυτόν έχει προσαρμοστεί δύο φορές: για τον Μάρτιο 2009 και για τον Ιούνιο 2009.


Απόφαση περί ορισμού των αντιπροσωπευτικών οργανώσεων παραγωγών και εργαζομένων που καλούνται να καταρτίσουν τους πίνακες υποψηφίων βάσει των οποίων θα ορισθούν τα μέλη της συμβουλευτικής επιτροπής και τα πρόσωπα που θα συμμετάσχουν, βάσει ειδικού καθεστώτος, στις εργασίες της επιτροπής αυτής


Avis juridique important

|

32004D0107

2004/107/ΕΚ: Απόφαση του Συμβουλίου, της 22ας Δεκεμβρίου 2003, σχετικά με τη σύναψη πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας, αφετέρου, για τον καθορισμό εμπορικών ρυθμίσεων για ορισμένα ψάρια και προϊόντα αλιείας

Επίσημη Εφημερίδα αριθ. L 032 της 05/02/2004 σ. 0011 - 0011

Απόφαση του Συμβουλίουτης 22ας Δεκεμβρίου 2003σχετικά με τη σύναψη πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας, αφετέρου, για τον καθορισμό εμπορικών ρυθμίσεων για ορισμένα ψάρια και προϊόντα αλιείας(2004/107/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 παράγραφος 2 πρώτο εδάφιο πρώτη πρόταση,την πρόταση της Επιτροπής,Εκτιμώντας τα ακόλουθα:(1) Είναι σκόπιμο να συμπληρωθεί, με πρόσθετο πρωτόκολλο, η ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας, αφετέρου(1), ώστε να προβλεφθούν προτιμησιακοί όροι για την εισαγωγή στην Κοινότητα ορισμένων ψαριών και προϊόντων αλιείας, καταγωγής Ρουμανίας, και στη Ρουμανία ορισμένων ψαριών και προϊόντων αλιείας, καταγωγής Κοινότητας.(2) Προς το σκοπό αυτό, θα πρέπει να προστεθεί στην εν λόγω ευρωπαϊκή συμφωνία ένα νέο πρωτόκολλο, για τον καθορισμό εμπορικών ρυθμίσεων για ορισμένα ψάρια και προϊόντα αλιείας.(3) Το πρωτόκολλο θα πρέπει να εγκριθεί,ΑΠΟΦΑΣΙΖΕΙ:Άρθρο 1Το πρόσθετο πρωτόκολλο της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας, αφετέρου, για τον καθορισμό εμπορικών ρυθμίσεων για ορισμένα ψάρια και προϊόντα αλιείας, εγκρίνεται εξ ονόματος της Κοινότητας.Το κείμενο του πρόσθετου πρωτοκόλλου επισυνάπτεται στην παρούσα απόφαση.Άρθρο 2Ο πρόεδρος του Συμβουλίου κοινοποιεί στην κυβέρνηση της Ρουμανίας την έγκριση του πρωτοκόλλου εκ μέρους της Κοινότητας, σύμφωνα με το άρθρο 4 του πρωτοκόλλου.Βρυξέλλες, 22 Δεκεμβρίου 2003.Για το ΣυμβούλιοΟ ΠρόεδροςA. Matteoli(1) ΕΕ L 357 της 31.12.1994, σ. 2.


title: Απόφαση 2014/214/ΚΕΠΠΑ του Συμβουλίου, της 14ης Απριλίου 2014, για την τροποποίηση της απόφασης 2013/184/ΚΕΠΠΑ σχετικά με περιοριστικά μέτρα κατά της Μιανμάρ/Βιρμανίας

text:
                  15.4.2014

                  EL

                  Επίσημη Εφημερίδα της Ευρωπαϊκής Ένωσης

                  L 111/84

         ΑΠΟΦΑΣΗ 2014/214/ΚΕΠΠΑ ΤΟΥ ΣΥΜΒΟΥΛΙΟΥ
         της 14ης Απριλίου 2014
         για την τροποποίηση της απόφασης 2013/184/ΚΕΠΠΑ σχετικά με περιοριστικά μέτρα κατά της Μιανμάρ/Βιρμανίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
         Εκτιμώντας τα ακόλουθα:

                     (1)

                     Στις 22 Απριλίου 2013, το Συμβούλιο εξέδωσε την απόφαση 2013/184/ΚΕΠΠΑ (1).

                     (2)

                     Βάσει της επανεξέτασης της απόφασης 2013/184/ΚΕΠΠΑ, τα περιοριστικά μέτρα θα πρέπει να ανανεωθούν έως τις 30 Απριλίου 2015.

                     (3)

                     Η απόφαση 2013/184/ΚΕΠΠΑ θα πρέπει να τροποποιηθεί αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

            Άρθρο 1
            Η απόφαση 2013/184/ΚΕΠΠΑ τροποποιείται ως εξής:
            Το άρθρο 3 αντικαθίσταται από το ακόλουθο κείμενο:

                  «Άρθρο 3
                  Η παρούσα απόφαση εφαρμόζεται έως τις 30 Απριλίου 2015. Τελεί υπό διαρκή επανεξέταση. Ανανεώνεται ή τροποποιείται αναλόγως, εφόσον το Συμβούλιο κρίνει ότι οι στόχοι της δεν έχουν επιτευχθεί.».

            Άρθρο 2
            Η παρούσα απόφαση αρχίζει να ισχύει την ημερομηνία δημοσίευσής της στην Επίσημη Εφημερίδα της Ευρωπαϊκής Ένωσης.

            Λουξεμβούργο, 14 Απριλίου 2014.

                  Για το Συμβούλιο

                  Η Πρόεδρος

               C. ASHTON

            (1)  Απόφαση 2013/184/ΚΕΠΠΑ του Συμβουλίου, της 22ας Απριλίου 2013, για περιοριστικά μέτρα κατά της Μιανμάρ/Βιρμανίας και την κατάργηση της απόφασης 2010/232/ΚΕΠΠΑ (ΕΕ L 111 της 23.4.2013, σ. 75).


Avis juridique important

|

31983D0473

83/473/ΕΟΚ: Απόφαση της Επιτροπής της 12ης Ιουλίου 1983 περί των όρων συνεργασίας μεταξύ της Ευρωπαϊκής Οικονομικής Κοινότητας και της Διεθνούς Επιτροπής Προσωπικής Κατάστασης

Επίσημη Εφημερίδα αριθ. L 260 της 21/09/1983 σ. 0019 - 0019 Φινλανδική ειδική έκδοση: Κεφάλαιο 11 τόμος 11 σ. 0021  Ισπανική ειδική έκδοση: Κεφάλαιο 11 τόμος 18 σ. 0289  Σουηδική ειδική έκδοση: Κεφάλαιο 11 τόμος 11 σ. 0021  Πορτογαλική ειδική έκδοση : Κεφάλαιο 11 τόμος 18 σ. 0289

***** ΑΠΟΦΑΣΗ ΕΠΙΤΡΟΠΗΣ  της 12ης Ιουλίου 1983  περί των όρων συνεργασίας μεταξύ της Ευρωπαϊκής Οικονομικής Κοινότητας και της Διεθνούς Επιτροπής Προσωπικής Κατάστασης  (83/473/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 229,  Εκτιμώντας:  ότι οι Ευρωπαϊκές Κοινότητες έχουν πραγματοποιήσει πρόσφορες σχέσεις με πολλούς διεθνείς οργανισμούς· ότι οι αντίστοιχες συμφωνίες που έχουν συναφθεί από την Επιτροπή, αφορούν τις σχέσεις εργασίας μεταξύ των Ευρωπαϊκών Κοινοτήτων και των διεθνών οργανισμών καθιερώνοντας συνεργασία με γνώμονα τη διασφάλιση της σωστής τους λειτουργίας·  ότι η Ευρωπαϊκή Οικονομική Κοινότητα και η Διεθνής Επιτροπή Προσωπικής Κατάστασης έχουν κοινά συμφέροντα σε πολλούς τομείς προσέγγισης των νομοθεσιών, ιδίως στους τομείς του οικογενειακού δικαίου, της προσωπικής κατάστασης, και της ικανότητας δικαίου·  ότι πρέπει να προσδιορισθούν οι όροι συνεργασίας μεταξύ των δύο οργανισμών,  ΑΠΟΦΑΣΙΖΕΙ:  Άρθρο μόνο  Εγκρίνεται η συμφωνία που αφορά τους όρους συνεργασίας που προκύπτουν από την ανταλλαγή επιστολών μεταξύ της Ευρωπαϊκής Οικονομικής Κοινότητας και της Διεθνούς Επιτροπής Προσωπικής Κατάστασης.  Βρυξέλλες, 12 Ιουλίου 1983.  Για την Επιτροπή  Karl-Heinz NARJES  Μέλος της Επιτροπής


title: 2013/504/ΕΕ: Απόφαση του Ευρωπαίου Επόπτη Προστασίας Δεδομένων, της 17ης Δεκεμβρίου 2012 , για την έκδοση εσωτερικού κανονισμού

text:
               15.10.2013

               EL

               Επίσημη Εφημερίδα της Ευρωπαϊκής Ένωσης

               L 273/41

         ΑΠΌΦΑΣΗ ΤΟΥ ΕΥΡΩΠΑΊΟΥ ΕΠΌΠΤΗ ΠΡΟΣΤΑΣΊΑΣ ΔΕΔΟΜΈΝΩΝ
   της 17ης Δεκεμβρίου 2012
   για την έκδοση εσωτερικού κανονισμού
   (2013/504/ΕΕ)
   Ο ΕΥΡΩΠΑΙΟΣ ΕΠΟΠΤΗΣ ΠΡΟΣΤΑΣΙΑΣ ΔΕΔΟΜΕΝΩΝ,
   Έχοντας υπόψη τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Ένωσης και σχετικά με την ελεύθερη κυκλοφορία των δεδομένων αυτών (1), και ιδίως το άρθρο 46 στοιχείο ια),
   Εκτιμώντας τα ακόλουθα:

               (1)

               Το άρθρο 8 του Χάρτη των Θεμελιωδών Δικαιωμάτων και το άρθρο 16 της Συνθήκης για τη λειτουργία της Ευρωπαϊκής Ένωσης προβλέπουν ότι η τήρηση των κανόνων σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και οργανισμούς της Ένωσης υπόκειται στον έλεγχο ανεξάρτητης αρχής.

               (2)

               Ο κανονισμός (ΕΚ) αριθ. 45/2001 προβλέπει τη σύσταση ανεξάρτητης αρχής, η οποία αναφέρεται ως Ευρωπαίος Επόπτης Προστασίας Δεδομένων και είναι επιφορτισμένη να εξασφαλίζει ότι τα όργανα και οι οργανισμοί της Ένωσης σέβονται, όσον αφορά την επεξεργασία δεδομένων προσωπικού χαρακτήρα, τα θεμελιώδη δικαιώματα και τις ελευθερίες των φυσικών προσώπων, ιδίως την ιδιωτική τους ζωή.

               (3)

               Ο κανονισμός (ΕΚ) αριθ. 45/2001 προβλέπει επίσης τις αρμοδιότητες και τις εξουσίες του Ευρωπαίου Επόπτη Προστασίας Δεδομένων, καθώς και τον διορισμό του Ευρωπαίου Επόπτη Προστασίας Δεδομένων και ενός αναπληρωτή Επόπτη.

               (4)

               Ο κανονισμός (ΕΚ) αριθ. 45/2001 προβλέπει περαιτέρω ότι ο Ευρωπαίος Επόπτης Προστασίας Δεδομένων επικουρείται από γραμματεία, περιλαμβάνει δε διατάξεις σχετικά με ζητήματα προσωπικού και προϋπολογισμού.

               (5)

               Η απόφαση αριθ. 1247/2002/ΕΚ του Ευρωπαϊκού Κοινοβουλίου, του Συμβουλίου και της Επιτροπής, της 1ης Ιουλίου 2002, περί του καθεστώτος και των γενικών όρων άσκησης των καθηκόντων του Ευρωπαίου Επόπτη Προστασίας Δεδομένων (2) περιλαμβάνει συμπληρωματικές διατάξεις για το συγκεκριμένο θέμα.

               (6)

               Άλλες διατάξεις του δικαίου της Ένωσης προβλέπουν συμπληρωματικές αρμοδιότητες και εξουσίες για τον Ευρωπαίο Επόπτη Προστασίας Δεδομένων,

         ΕΞΕΔΩΣΕ ΤΟΝ ΠΑΡΟΝΤΑ ΕΣΩΤΕΡΙΚΟ ΚΑΝΟΝΙΣΜΟ:
   ΚΕΦΑΛΑΙΟ I

      ΓΕΝΙΚΕΣ ΔΙΑΤΑΞΕΙΣ

   Άρθρο 1
   Εκτέλεση αρμοδιοτήτων και εξουσιών
   Ο Ευρωπαίος Επόπτης Προστασίας Δεδομένων εκτελεί τις αρμοδιότητες και εξουσίες που προβλέπονται από τον κανονισμό (ΕΚ) αριθ. 45/2001 και άλλες διατάξεις του δικαίου της Ένωσης.
   Άρθρο 2
   Ορισμοί
   Για τους σκοπούς του παρόντος κανονισμού, νοούνται ως:
   α)   «κανονισμός»: ο κανονισμός (ΕΚ) αριθ. 45/2001·
   β)   «όργανο»: κάθε θεσμικό ή άλλο όργανο και οργανισμός της Ένωσης το οποίο διέπεται από τον κανονισμό (ΕΚ) αριθ. 45/2001·
   γ)   «ΕΕΠΔ»: ο Ευρωπαίος Επόπτης Προστασίας Δεδομένων ως όργανο·
   δ)   «Επόπτης»: εάν δεν ορίζεται διαφορετικά, τα πρόσωπα που κατέχουν το αξίωμα του Ευρωπαίου Επόπτη Προστασίας Δεδομένων και του αναπληρωτή Επόπτη·
   ε)   «διοικητικό μέτρο»: κάθε απόφαση ή οποιαδήποτε άλλη πράξη της διοίκησης της Ένωσης με γενική εφαρμογή, η οποία αφορά την επεξεργασία των δεδομένων προσωπικού χαρακτήρα που διενεργείται από το όργανο.
   ΚΕΦΑΛΑΙΟ II

      ΟΡΓΑΝΟ ΚΑΙ ΓΡΑΜΜΑΤΕΙΑ

   Άρθρο 3
   Ανεξαρτησία, χρηστή διακυβέρνηση και ορθή διοικητική συμπεριφορά
   1.   Σύμφωνα με το άρθρο 44 του κανονισμού, ο Επόπτης απολαύει πλήρους ανεξαρτησίας κατά την εκτέλεση των καθηκόντων του.
   2.   Ο Επόπτης διασφαλίζει την ορθή λειτουργία των υπηρεσιών που προβλέπονται για την εκτέλεση των καθηκόντων που αναφέρονται στο άρθρο 1, λαμβάνοντας υπόψη τις αρχές της χρηστής διακυβέρνησης, της ορθής διοικητικής συμπεριφοράς και της χρηστής διαχείρισης.
   Άρθρο 4
   Οι ρόλοι του Επόπτη και του αναπληρωτή Επόπτη
   1.   Ο Επόπτης και ο αναπληρωτής Επόπτης είναι, ως μέλη του οργάνου, υπεύθυνοι για την έγκριση στρατηγικών, πολιτικών και αποφάσεων και συνεργάζονται κατά την εκτέλεση των καθηκόντων που αναφέρονται στο άρθρο 1. Ο αναπληρωτής Επόπτης εκτελεί τα συγκεκριμένα αυτά καθήκοντα σε περίπτωση απουσίας ή αδυναμίας εκτέλεσης των καθηκόντων εκ μέρους του Επόπτη και αντιστρόφως.
   2.   Ο Επόπτης και ο αναπληρωτής Επόπτης επιδιώκουν την επίτευξη ομοφωνίας επί των γενικών στρατηγικών και πολιτικών και επί άλλων σημαντικών ζητημάτων, συμπεριλαμβανομένων εκείνων που αφορούν τη γραμματεία. Εφόσον δεν επιτυγχάνεται ομοφωνία και το ζήτημα είναι επείγον, αρμόδιος να αποφασίσει είναι ο Επόπτης.
   3.   Ο Επόπτης, σε στενή συνεργασία με τον αναπληρωτή Επόπτη, αποφασίζει τον επιμερισμό του έργου μεταξύ τους και ορίζει ποιος από τους δύο αναλαμβάνει τη βασική ευθύνη της εκπόνησης, έκδοσης και παρακολούθησης των αποφάσεων, καθώς και τη μεταβίβαση καθηκόντων στον αναπληρωτή Επόπτη, κατά περίπτωση.
   Άρθρο 5
   Γραμματεία
   1.   Σύμφωνα με το άρθρο 43 παράγραφος 4 του κανονισμού, ο Επόπτης επικουρείται από γραμματεία, της οποίας τα καθήκοντα και οι μέθοδοι εργασίας ορίζονται από τον Επόπτη.
   2.   Ο Επόπτης δύναται να μεταβιβάζει ορισμένα καθήκοντα σε συγκεκριμένα μέλη του προσωπικού, με δυνατότητα αντικατάστασης από άλλα μέλη.
   3.   Ο Επόπτης ορίζει τις μονάδες και τους τομείς που συγκροτούν τη γραμματεία με σκοπό την προετοιμασία και εκτέλεση των καθηκόντων που αναφέρονται στο άρθρο 1. Κάθε μονάδα ή τομέας διευθύνεται από τον αντίστοιχο προϊστάμενο μονάδας ή τομέα.
   Άρθρο 6
   Διευθυντής
   1.   Επικεφαλής της γραμματείας είναι ο διευθυντής της, ο οποίος λαμβάνει όλα τα απαραίτητα μέτρα για την απρόσκοπτη λειτουργία της γραμματείας και για την αποτελεσματική χρήση των πόρων, συμπεριλαμβανομένης της αντικατάστασης του διευθυντή σε περίπτωση απουσίας ή αδυναμίας εκτέλεσης των καθηκόντων του.
   2.   Ο διευθυντής είναι επιφορτισμένος με τα εξής καθήκοντα:

               α)

               εκπόνηση και εφαρμογή στρατηγικών και πολιτικών·

               β)

               συνεισφορά στην αξιολόγηση και ανάπτυξή τους·

               γ)

               συντονισμός και προγραμματισμός δραστηριοτήτων, μέτρηση επιδόσεων και εκπροσώπηση του οργάνου στις σχέσεις με άλλα όργανα και οργανισμούς, κατά περίπτωση.

         Άρθρο 7
   Διοικητικό συμβούλιο
   1.   Το διοικητικό συμβούλιο απαρτίζεται από τον Επόπτη, τον αναπληρωτή Επόπτη και τον διευθυντή. Συνεδριάζει ανά τακτά διαστήματα, συνήθως μία φορά την εβδομάδα, με σκοπό να συζητά τις γενικές στρατηγικές και πολιτικές και άλλα σημαντικά ζητήματα και να συμβάλλει στον ορθό συντονισμό των συναφών δραστηριοτήτων.
   2.   Ο διευθυντής διασφαλίζει την ορθή λειτουργία της γραμματείας του διοικητικού συμβουλίου.
   Άρθρο 8
   Συνεδριάσεις με τον διευθυντή
   Ο διευθυντής συνεδριάζει ανά τακτά διαστήματα, συνήθως μία φορά την εβδομάδα, με τους προϊσταμένους μονάδας και τομέα προκειμένου να διασφαλίζεται ο συντονισμός και ο προγραμματισμός των δραστηριοτήτων και η εκπόνηση και εφαρμογή των στρατηγικών και πολιτικών. Ο διευθυντής διασφαλίζει την ορθή λειτουργία της γραμματείας των συνεδριάσεων με τον διευθυντή.
   Άρθρο 9
   Αρμόδια για τους διορισμούς αρχή
   1.   Ο διευθυντής ασκεί τις εξουσίες της αρμόδιας για τους διορισμούς αρχής κατά την έννοια του άρθρου 2 του κανονισμού υπηρεσιακής κατάστασης των υπαλλήλων της Ευρωπαϊκής Ένωσης, καθώς και τις εξουσίες της αρμόδιας αρχής για τη σύναψη συμβάσεων κατά την έννοια του άρθρου 6 του καθεστώτος επί του λοιπού προσωπικού της Ευρωπαϊκής Ένωσης, και τυχόν λοιπές σχετικές εξουσίες που απορρέουν από άλλες διοικητικές αποφάσεις, είτε εσωτερικές του ΕΕΠΔ είτε διοργανικής φύσεως, υπό την προϋπόθεση ότι δεν προβλέπεται κάτι διαφορετικό από την απόφαση του Επόπτη σχετικά με την άσκηση των εξουσιών της αρμόδιας για τους διορισμούς αρχής και της αρμόδιας αρχής για τη σύναψη συμβάσεων.
   2.   Ο διευθυντής δύναται να μεταβιβάζει την άσκηση των εξουσιών που αναφέρονται στην παράγραφο 1 στον υπεύθυνο για τη διαχείριση των ανθρωπίνων πόρων.
   Άρθρο 10
   Διατάκτης και υπόλογος
   1.   Οι εξουσίες του διατάκτη ασκούνται από τον Επόπτη. Οι εξουσίες του κύριου διατάκτη και του δευτερεύοντος διατάκτη ασκούνται από τα πρόσωπα που ορίζονται βάσει του χάρτη καθηκόντων και αρμοδιοτήτων των κύριων διατακτών και του χάρτη καθηκόντων και αρμοδιοτήτων των δευτερευόντων διατακτών.
   2.   Υπόλογος του ΕΕΠΔ είναι ο υπόλογος της Ευρωπαϊκής Επιτροπής.
   ΚΕΦΑΛΑΙΟ III

      ΜΕΤΑΒΙΒΑΣΗ ΑΡΜΟΔΙΟΤΗΤΩΝ ΚΑΙ ΑΝΑΠΛΗΡΩΣΗ

   Άρθρο 11
   Μεταβιβάσεις αρμοδιοτήτων
   1.   Ο Επόπτης δύναται να μεταβιβάζει στον διευθυντή την αρμοδιότητα της έκδοσης και υπογραφής του οριστικού κειμένου οποιασδήποτε απόφασης ή γνωμοδότησης η ουσία της οποίας έχει ήδη καθοριστεί.
   2.   Εφόσον έχουν μεταβιβαστεί στον διευθυντή αρμοδιότητες σύμφωνα με την παράγραφο 1, αυτός δύναται να μεταβιβάσει περαιτέρω, σε περίπτωση απουσίας του, την εξουσία άσκησης των εν λόγω αρμοδιοτήτων στον εκάστοτε προϊστάμενο μονάδας ή τομέα.
   3.   Οι παράγραφοι 1 και 2 ισχύουν με την επιφύλαξη των κανόνων περί μεταβίβασης αρμοδιοτήτων που ανατίθενται στην αρμόδια για τους διορισμούς αρχή ή εκείνων που αφορούν οικονομικά ζητήματα όπως προβλέπεται στα άρθρα 9 και 10.
   Άρθρο 12
   Αναπλήρωση
   1.   Εφόσον ο Επόπτης και ο αναπληρωτής Επόπτης απουσιάζουν ή δεν είναι σε θέση να εκτελέσουν τα καθήκοντά τους, ο διευθυντής ενεργεί κατά περίπτωση ως αναπληρωτής τους σε ζητήματα επείγοντος χαρακτήρα κατά τη διάρκεια της απουσίας ή της αδυναμίας εκτέλεσης καθηκόντων εκ μέρους των προαναφερθέντων.
   2.   Εφόσον ο διευθυντής δεν είναι σε θέση να εκτελέσει τα καθήκοντά του ή η θέση του έχει χηρεύσει και δεν έχει οριστεί αντικαταστάτης από τον Επόπτη, οι αρμοδιότητες του διευθυντή ασκούνται από τον παρόντα προϊστάμενο μονάδας ή τομέα με τον υψηλότερο βαθμό ή, σε περίπτωση ίσου βαθμού, από τον αρχαιότερο προϊστάμενο μονάδας ή τομέα αυτού του βαθμού ή, σε περίπτωση ισότητας και ως προς την αρχαιότητα, από τον μεγαλύτερο σε ηλικία.
   3.   Εφόσον ο προϊστάμενος μονάδας ή τομέα απουσιάζει και δεν έχει οριστεί στη θέση του άλλος υπάλληλος, ορίζεται ως αναπληρωτής ο υπάλληλος της εκάστοτε μονάδας ή τομέα με τον υψηλότερο βαθμό ή, σε περίπτωση ίσου βαθμού, ο αρχαιότερος υπάλληλος αυτού του βαθμού ή, σε περίπτωση ισότητας και ως προς την αρχαιότητα, ο μεγαλύτερος σε ηλικία.
   4.   Εφόσον ο εκάστοτε ιεραρχικά ανώτερος δεν είναι σε θέση να εκτελέσει τα καθήκοντά του ή η θέση του έχει χηρεύσει, ο διευθυντής ορίζει έναν αξιωματούχο σε συμφωνία με τον Επόπτη. Εάν δεν έχει οριστεί αντικαταστάτης, ορίζεται ως αναπληρωτής ο υπάλληλος της εκάστοτε μονάδας ή τομέα με τον υψηλότερο βαθμό ή, σε περίπτωση ίσου βαθμού, ο αρχαιότερος υπάλληλος αυτού του βαθμού ή, σε περίπτωση ισότητας και ως προς την αρχαιότητα, ο μεγαλύτερος σε ηλικία.
   5.   Οι παράγραφοι 1 έως 4 ισχύουν με την επιφύλαξη των κανόνων περί μεταβίβασης αρμοδιοτήτων που ανατίθενται στην αρμόδια για τους διορισμούς αρχή ή εκείνων που αφορούν οικονομικά ζητήματα όπως προβλέπεται στα άρθρα 9 και 10.
   ΚΕΦΑΛΑΙΟ IV

      ΠΡΟΓΡΑΜΜΑΤΙΣΜΟΣ

   Άρθρο 13
   Ετήσιο διαχειριστικό σχέδιο
   1.   Σύμφωνα με τις αρχές της χρηστής διοίκησης και της χρηστής οικονομικής διαχείρισης, ο ΕΕΠΔ καταρτίζει κάθε χρόνο ένα ετήσιο διαχειριστικό σχέδιο. Το εν λόγω σχέδιο αποδίδει τη μακροπρόθεσμη στρατηγική του ΕΕΠΔ υπό μορφή γενικών και ειδικών στόχων. Οι σχετικοί δείκτες επιδόσεων και στόχοι ορίζονται και μετρώνται δύο φορές ετησίως με σκοπό την παρακολούθηση των επιτευγμάτων.
   2.   Το ετήσιο διαχειριστικό σχέδιο περιλαμβάνει ανάλυση κινδύνων των προγραμματισμένων δραστηριοτήτων του ΕΕΠΔ, η οποία προβλέπει με τη σειρά της προγραμματισμό σχετικά με τους εντοπιζόμενους κινδύνους και τον μετριασμό τους.
   Άρθρο 14
   Ετήσια έκθεση
   1.   Σύμφωνα με το άρθρο 48 του κανονισμού, ο ΕΕΠΔ υποβάλλει κάθε χρόνο στο Ευρωπαϊκό Κοινοβούλιο, το Συμβούλιο και την Επιτροπή έκθεση πεπραγμένων («ετήσια έκθεση»), την οποία διαβιβάζει επίσης στα άλλα όργανα.
   2.   Η ετήσια έκθεση υποβάλλεται και δημοσιεύεται στον δικτυακό τόπο του ΕΕΠΔ το αργότερο μέχρι την 1η Ιουλίου του επόμενου έτους.
   3.   Ο ΕΕΠΔ μελετά τα σχόλια που υποβάλλονται από τα άλλα όργανα που αναφέρονται στην παράγραφο 1, δυνάμει του άρθρου 48 παράγραφος 2 του κανονισμού, ενόψει της επακόλουθης πιθανής εξέτασης της έκθεσης στο Ευρωπαϊκό Κοινοβούλιο.
   ΚΕΦΑΛΑΙΟ V

      ΕΙΔΙΚΕΣ ΔΙΑΔΙΚΑΣΙΕΣ

      ΤΜΗΜΑ 1

         Γενικές διατάξεις

   Άρθρο 15
   Κατευθυντήριες αρχές και βασικές αξίες
   1.   Ο ΕΕΠΔ ενεργεί χάριν του δημόσιου συμφέροντος ως ειδικός, ανεξάρτητος, αξιόπιστος και έγκυρος φορέας στο πεδίο της προστασίας δεδομένων σε επίπεδο Ένωσης. Οι παρεμβάσεις του ΕΕΠΔ βασίζονται στις αρχές της αμεροληψίας, της ακεραιότητας, της διαφάνειας και του πραγματισμού.
   2.   Ο ΕΕΠΔ συνεργάζεται εποικοδομητικά με τα ενδιαφερόμενα μέρη με σκοπό τη διασφάλιση μιας ορθής ισορροπίας μεταξύ προστασίας δεδομένων και ιδιωτικής ζωής και άλλων συμφερόντων και πολιτικών.
   3.   Η εποπτεία έναντι των οργάνων βασίζεται στην αρχή ότι η ευθύνη της συμμόρφωσης έγκειται κατά κύριο λόγο στους ίδιους τους υπευθύνους επεξεργασίας.
   Άρθρο 16
   Πολιτική περί δραστηριοτήτων
   Ο ΕΕΠΔ εκδίδει έγγραφα πολιτικής προκειμένου να καθορίζει τα κύρια στοιχεία της πολιτικής του όσον αφορά συγκεκριμένες δραστηριότητες, εφόσον αυτό απαιτείται για την παροχή καθοδήγησης σχετικά με τη θέση του ΕΕΠΔ ως προς μια συγκεκριμένη δραστηριότητα. Τα έγγραφα πολιτικής επικαιροποιούνται τακτικά.
   Άρθρο 17
   Παρακολούθηση της συμμόρφωσης προς τον κανονισμό
   Ο ΕΕΠΔ εφαρμόζει τακτικές διαδικασίες με σκοπό τη διασφάλιση μιας επαρκούς παρακολούθησης της συμμόρφωσης των οργάνων προς την προστασία των δεδομένων. Οι διαδικασίες αυτές ενδέχεται να είναι γενικές ή πιο στοχευμένες και βασίζονται στη γνώση και στα στοιχεία που συλλέγονται κατά την εκτέλεση των εποπτικών δραστηριοτήτων.
   Άρθρο 18
   Επιβολή
   Ο ΕΕΠΔ επιβάλλει υποχρεώσεις προστασίας δεδομένων βάσει των αρμοδιοτήτων που προβλέπονται από το άρθρο 47 του κανονισμού. Σε περιπτώσεις σοβαρής, σκόπιμης ή επαναλαμβανόμενης μη συμμόρφωσης, οι εν λόγω αρμοδιότητες χρησιμοποιούνται στην ευρύτερη δυνατή έκτασή τους.

      ΤΜΗΜΑ 2

         Προκαταρκτικοί έλεγχοι

   Άρθρο 19
   Αίτημα προκαταρκτικού ελέγχου
   1.   Σύμφωνα με το άρθρο 27 του κανονισμού, οι επεξεργασίες, οι οποίες ενδέχεται να παρουσιάσουν ιδιαίτερους κινδύνους για τα δικαιώματα και τις ελευθερίες των υποκειμένων των δεδομένων λόγω της φύσης, της εμβέλειας ή των σκοπών τους, υποβάλλονται σε προκαταρκτικό έλεγχο εκ μέρους του ΕΕΠΔ κατόπιν κοινοποίησης από τον υπεύθυνο προστασίας δεδομένων ενός οργάνου.
   2.   Σε περίπτωση αμφιβολίας όσον αφορά την ανάγκη προκαταρκτικού ελέγχου, ο ΕΕΠΔ καθορίζει κατόπιν αιτήματος του υπεύθυνου προστασίας δεδομένων το κατά πόσον η διαδικασία της επεξεργασίας παρουσιάζει συγκεκριμένους κινδύνους και, εάν αυτό συμβαίνει όντως, καλεί τον υπεύθυνο προστασίας δεδομένων να κοινοποιήσει την υπόθεση.
   3.   Ακόμη και όταν η διαδικασία της επεξεργασίας δεν παρουσιάζει συγκεκριμένους κινδύνους, ο ΕΕΠΔ δύναται παρά ταύτα να απευθύνει ορισμένες συστάσεις προς το όργανο.
   4.   Οι κοινοποιήσεις για προκαταρκτικό έλεγχο αποστέλλονται στη γραμματεία του ΕΕΠΔ μέσω ηλεκτρονικού ταχυδρομείου και με τη χρήση του πρότυπου εντύπου του ΕΕΠΔ.
   5.   Τυχόν συναφείς συμπληρωματικές πληροφορίες που αφορούν την κοινοποιούμενη διαδικασία επεξεργασίας μπορούν να προσαρτώνται στο έντυπο της κοινοποίησης.
   Άρθρο 20
   Γνωμοδοτήσεις προκαταρκτικού ελέγχου
   1.   Ο ΕΕΠΔ εκδίδει γνωμοδότηση μέσω της οποίας παρουσιάζονται οι συναφείς λόγοι και τα συμπεράσματα του προκαταρκτικού ελέγχου.
   2.   Εάν η κοινοποιούμενη επεξεργασία αφορά πιθανή παραβίαση διάταξης του κανονισμού, ο ΕΕΠΔ διατυπώνει, κατά περίπτωση, προτάσεις για την αποφυγή μιας τέτοιας παραβίασης.
   Άρθρο 21
   Προθεσμίες και αναστολές προθεσμιών για την έκδοση της γνωμοδότησης προκαταρκτικού ελέγχου
   1.   Σύμφωνα με το άρθρο 27 παράγραφος 4 του κανονισμού, ο ΕΕΠΔ γνωμοδοτεί για τον προκαταρκτικό έλεγχο εντός δύο μηνών από τη λήψη της κοινοποίησης. Ο ΕΕΠΔ δύναται να ζητά οποιεσδήποτε περαιτέρω πληροφορίες που θεωρούνται απαραίτητες. Η εν λόγω δίμηνη προθεσμία μπορεί να αναστέλλεται έως ότου ο ΕΕΠΔ λάβει τις ζητηθείσες πληροφορίες. Εφ' όσον το απαιτεί η πολυπλοκότητα του φακέλου, η δίμηνη προθεσμία μπορεί να παραταθεί άπαξ για νέα περίοδο δύο μηνών.
   2.   Εάν, στο πέρας της δίμηνης προθεσμίας, η οποία ενδεχομένως παρατείνεται, δεν υπάρχει γνωμοδότηση, τότε η γνώμη τεκμαίρεται θετική.
   3.   Η ημερομηνία έναρξης για τον υπολογισμό της προθεσμίας είναι εκείνη που έπεται της ημέρας κατά την οποία έχει παραληφθεί το έντυπο της κοινοποίησης.
   4.   Εάν η καταληκτική ημερομηνία συμπίπτει με δημόσια αργία ή άλλη ημέρα κατά την οποία δεν λειτουργούν οι υπηρεσίες του ΕΕΠΔ, ως καταληκτική ημερομηνία για την έκδοση της γνωμοδότησης λογίζεται η επόμενη εργάσιμη ημέρα.
   Άρθρο 22
   Προθεσμίες και αναστολές προθεσμιών
   1.   Πριν από την έκδοση μιας γνωμοδότησης, ο ΕΕΠΔ αποστέλλει σχέδιο της γνωμοδότησης στο όργανο για υποβολή σχολίων επί πρακτικών πτυχών και τυχόν ανακριβειών ως προς τα πραγματικά γεγονότα. Το όργανο υποβάλλει τα σχόλιά του εντός 10 ημερών από την παραλαβή του εν λόγω σχεδίου. Η περίοδος αυτή μπορεί να παραταθεί κατόπιν αιτιολογημένου αιτήματος του υπευθύνου επεξεργασίας. Το αίτημα για υποβολή σχολίων συνεπάγεται αναστολή της προθεσμίας που αναφέρεται στο άρθρο 21 παράγραφος 1. Εάν δεν έχουν ληφθεί σχόλια μέχρι την εκπνοή της προθεσμίας, ο ΕΕΠΔ προβαίνει στην έκδοση της γνωμοδότησης.
   2.   Ο ΕΕΠΔ δίνει στο όργανο προθεσμία τριών μηνών από την ημερομηνία έκδοσης της γνωμοδότησης προκειμένου αυτό να υποβάλει πληροφορίες σχετικά με την εφαρμογή των συστάσεων που διατυπώνονται μέσω της γνωμοδότησης. Η συνέχεια των εν λόγω πληροφοριών παρακολουθείται από τον ΕΕΠΔ.
   Άρθρο 23
   Μητρώο προκαταρκτικών ελέγχων
   1.   Σύμφωνα με το άρθρο 27 παράγραφος 5 του κανονισμού, ο ΕΕΠΔ τηρεί μητρώο με όλες τις επεξεργασίες που του κοινοποιούνται δυνάμει του άρθρου 27 του κανονισμού.
   2.   Το μητρώο δεν μπορεί να περιλαμβάνει καμία αναφορά σε μέτρα ασφαλείας. Περιέχει σύνδεσμο προς τη γνωμοδότηση του ΕΕΠΔ και πληροφορίες σχετικά με την προθεσμία για την υποβολή πληροφοριών από το όργανο σύμφωνα με το άρθρο 22 παράγραφος 2. Το μητρώο είναι διαθέσιμο μέσω του δικτυακού τόπου του ΕΕΠΔ.

      ΤΜΗΜΑ 3

         Διοικητική διαβούλευση

   Άρθρο 24
   Διοικητική διαβούλευση
   1.   Σύμφωνα με το άρθρο 28 παράγραφος 1 του κανονισμού, ο ΕΕΠΔ ενημερώνεται από τα όργανα οσάκις αυτά εκπονούν διοικητικά μέτρα που σχετίζονται με την επεξεργασία δεδομένων προσωπικού χαρακτήρα.
   2.   Σύμφωνα με το άρθρο 46 στοιχείο δ) του κανονισμού, ο ΕΕΠΔ συμβουλεύει τα όργανα, αφού ζητηθεί η γνώμη του, επί όλων των θεμάτων που άπτονται της επεξεργασίας δεδομένων προσωπικού χαρακτήρα, ιδίως πριν από τη θέσπιση εσωτερικών κανόνων σχετικά με την προστασία των θεμελιωδών δικαιωμάτων και ελευθεριών έναντι της επεξεργασίας δεδομένων προσωπικού χαρακτήρα.
   3.   Κατά κανόνα, ο ΕΕΠΔ λαμβάνει υπόψη του μόνο διαβουλεύσεις για τις οποίες έχει προηγουμένως υποβληθεί σχετικό αίτημα στον υπεύθυνο προστασίας δεδομένων του οικείου οργάνου.
   Άρθρο 25
   Γνωμοδοτήσεις
   1.   Ο ΕΕΠΔ εκδίδει κατά κανόνα γνωμοδότηση εντός προθεσμίας δύο μηνών μετά την παραλαβή του αιτήματος για διαβούλευση. Ο ΕΕΠΔ δύναται να ζητά οποιεσδήποτε περαιτέρω πληροφορίες θεωρούνται απαραίτητες. Η εν λόγω δίμηνη προθεσμία μπορεί να αναστέλλεται έως ότου ο ΕΕΠΔ λάβει τις ζητηθείσες πληροφορίες.
   2.   Ο ΕΕΠΔ δίνει στο όργανο προθεσμία τριών μηνών από την ημερομηνία έκδοσης της γνωμοδότησης προκειμένου αυτό να υποβάλει πληροφορίες σχετικά με την εφαρμογή των συστάσεων που διατυπώνονται μέσω της γνωμοδότησης. Η συνέχεια των εν λόγω πληροφοριών παρακολουθείται από τον ΕΕΠΔ.

      ΤΜΗΜΑ 4

         Διαβούλευση επί νομοθετικών προτάσεων και πολιτικών

   Άρθρο 26
   Πεδίο εφαρμογής της διαβούλευσης
   1.   Σύμφωνα με το άρθρο 41 και το άρθρο 28 παράγραφος 2 του κανονισμού, ο ΕΕΠΔ συμβουλεύει επί νομοθετικών προτάσεων βασιζόμενων στις Συνθήκες, καθώς και επί άλλων πράξεων και εγγράφων, όπως:

               α)

               αποφάσεις στο πλαίσιο της κοινής εξωτερικής πολιτικής και της πολιτικής ασφάλειας·

               β)

               εφαρμοστικές πράξεις και πράξεις κατ’ εξουσιοδότηση·

               γ)

               έγγραφα που αφορούν συμφωνίες με τρίτες χώρες και διεθνείς οργανισμούς·

               δ)

               νομοθετικές πρωτοβουλίες των κρατών μελών δυνάμει των Συνθηκών·

               ε)

               πρωτοβουλίες για ενισχυμένη συνεργασία·

               στ)

               μη δεσμευτικές πράξεις, όπως συστάσεις και ανακοινώσεις σχετικά με την προστασία των δικαιωμάτων και ελευθεριών των φυσικών προσώπων έναντι της επεξεργασίας προσωπικών δεδομένων.

         Ο ΕΕΠΔ παρέχει το εν λόγω συμβουλευτικό έργο κατόπιν διαβούλευσης με την Επιτροπή δυνάμει του άρθρου 28 παράγραφος 2 του κανονισμού, κατόπιν οποιουδήποτε άλλου αιτήματος οργάνου ή με δική του πρωτοβουλία.
   2.   Ο ΕΕΠΔ είναι διαθέσιμος για σκοπούς διαβούλευσης με τα σχετικά όργανα καθ’ όλη τη διάρκεια της νομοθετικής διαδικασίας.
   Άρθρο 27
   Άτυπη διαβούλευση
   1.   Όπως έχει συμφωνηθεί με την Επιτροπή, η διαβούλευση με τον ΕΕΠΔ πρέπει να προηγείται της λήψης οριστικής απόφασης από το Σώμα των Επιτρόπων για την έκδοση μέτρου, νομοθετικής πρότασης ή εγγράφου πολιτικής. Στο πλαίσιο μιας τέτοιας διαβούλευσης, ο ΕΕΠΔ υποβάλλει στην αρμόδια υπηρεσία της Επιτροπής άτυπα σχόλια επί του σχεδίου μιας πρότασης ή άλλου σχετικού εγγράφου.
   2.   Κατά την υποβολή των άτυπων σχολίων δυνάμει της παραγράφου 1 πρέπει να λαμβάνεται υπόψη η εμπιστευτικότητα της εσωτερικής διαδικασίας λήψης αποφάσεων της Επιτροπής, η οποία υπόκειται στους κανόνες που εφαρμόζονται βάσει των Συνθηκών και του παράγωγου δικαίου. Ο ΕΕΠΔ επιδιώκει την τήρηση των προθεσμιών που προτείνονται από τις υπηρεσίες της Επιτροπής, στον βαθμό που αυτές είναι εύλογες και εφαρμόσιμες.
   Άρθρο 28
   Γνωμοδοτήσεις επί νομοθετικών προτάσεων και επίσημα σχόλια
   1.   Η συμβουλή του ΕΕΠΔ επί νομοθετικής πρότασης ή σχετικού εγγράφου μπορεί να παρέχεται υπό μορφή γνωμοδότησης, επίσημων σχολίων ή οποιουδήποτε άλλου κατάλληλου μέσου.
   2.   Η γνωμοδότηση του ΕΕΠΔ αναλύει μια πρόταση ή σχετικό έγγραφο από τη σκοπιά της προστασίας των δεδομένων. Κατά κανόνα, εκδίδεται εντός προθεσμίας τριών μηνών από την έκδοση της πρότασης ή του σχετικού εγγράφου.
   3.   Η περίληψη της γνωμοδότησης δημοσιεύεται στην Επίσημη Εφημερίδα της Ευρωπαϊκής Ένωσης (Σειρά C), ενώ το πλήρες κείμενο δημοσιεύεται στον δικτυακό τόπο του ΕΕΠΔ.
   4.   Τα επίσημα σχόλια του ΕΕΠΔ επικεντρώνονται σε ειδικές πτυχές μιας πρότασης ή σχετικού εγγράφου. Κατά κανόνα, εκδίδονται εντός προθεσμίας δύο μηνών από την έκδοση του εγγράφου και δημοσιεύονται στον δικτυακό τόπο του ΕΕΠΔ.
   Άρθρο 29
   Ετήσιες προτεραιότητες και ευρετήριο
   1.   Ο ΕΕΠΔ δημοσιεύει τις ετήσιες προτεραιότητές του στον δικτυακό τόπο του ΕΕΠΔ.
   2.   Ο ΕΕΠΔ δημοσιεύει στον δικτυακό τόπο του, τρεις φορές ετησίως, ευρετήριο των νομοθετικών προτάσεων και σχετικών εγγράφων για τα οποία προτίθεται να παράσχει συμβουλές. Το ευρετήριο ταξινομεί τα εν λόγω έγγραφα με σειρά προτεραιότητας.
   3.   Το ευρετήριο βασίζεται στο ετήσιο πρόγραμμα εργασίας της Επιτροπής και στα επικαιροποιημένα παραρτήματά του, καθώς και σε οποιαδήποτε άλλη διαθέσιμη συναφή πληροφορία.
   Άρθρο 30
   Παρακολούθηση των γνωμοδοτήσεων επί νομοθετικών προτάσεων και των επίσημων σχολίων
   1.   Ο ΕΕΠΔ παρακολουθεί ενεργά τις εξελίξεις στο Ευρωπαϊκό Κοινοβούλιο, στο Συμβούλιο και στην Επιτροπή, αφότου έχει παράσχει σχετικές συμβουλές.
   2.   Ο Επόπτης είναι διαθέσιμος να παρουσιάζει προφορικά και να συζητά τις συμβουλές του ΕΕΠΔ σε συνεδριάσεις με τον νομοθέτη ή να παρέχει οποιαδήποτε άλλη ζητούμενη συνδρομή.
   3.   Στις περιπτώσεις όπου επιφέρονται ουσιώδεις αλλαγές σε υπό συζήτηση νομικό μέτρο, ο ΕΕΠΔ δύναται να εξετάζει το ενδεχόμενο έκδοσης συμπληρωματικής γνωμοδότησης, συμπληρωματικών σχολίων ή οποιοδήποτε άλλο κατάλληλο μέσο.

      ΤΜΗΜΑ 5

         Ενστάσεις

   Άρθρο 31
   Ενστάσεις
   1.   Σύμφωνα με το άρθρο 46 στοιχείο α) του κανονισμού, ο ΕΕΠΔ ακούει και εξετάζει τις ενστάσεις, στον βαθμό που αυτό ενδείκνυται, και ενημερώνει το υποκείμενο των δεδομένων για τα αποτελέσματα της έρευνάς του εντός ευλόγου προθεσμίας.
   2.   Οι ενστάσεις που υποβάλλονται στον ΕΕΠΔ δεν επηρεάζουν τις χρονικές προθεσμίες για κατάθεση προσφυγών σε παράλληλες διοικητικές ή δικαστικές διαδικασίες.
   Άρθρο 32
   Κατάθεση ένστασης
   1.   Η ένσταση κατατίθεται επώνυμα.
   2.   Η ένσταση υποβάλλεται εγγράφως σε οποιαδήποτε επίσημη γλώσσα της Ένωσης και περιλαμβάνει όλες τις πληροφορίες που είναι απαραίτητες για την κατανόηση του θέματος.
   3.   Η ένσταση κατατίθεται κατά κανόνα εντός προθεσμίας δύο ετών από την ημερομηνία κατά την οποία ο υποβάλλων έλαβε γνώση των γεγονότων στα οποία βασίζεται η ένσταση.
   4.   Εάν έχει κατατεθεί ένσταση που αφορά τα ίδια γεγονότα στον Ευρωπαίο Διαμεσολαβητή, ο ΕΕΠΔ εξετάζει το παραδεκτό αυτής υπό το φως των διατάξεων του μνημονίου συνεργασίας που έχει συναφθεί μεταξύ του ΕΕΠΔ και του Ευρωπαίου Διαμεσολαβητή (3).
   Άρθρο 33
   Χειρισμός των ενστάσεων
   1.   Ο ΕΕΠΔ αποφασίζει σχετικά με τον καταλληλότερο τρόπο και μέσο χειρισμού μιας ένστασης λαμβάνοντας υπόψη:

               α)

               τη φύση και τη σοβαρότητα της εικαζόμενης παραβίασης των κανόνων προστασίας δεδομένων·

               β)

               τη σπουδαιότητα της ζημίας που έχουν ενδεχομένως υποστεί ένα ή περισσότερα υποκείμενα δεδομένων ως αποτέλεσμα της παραβίασης·

               γ)

               τη δυνητική συνολική σπουδαιότητα της υπόθεσης, σε σχέση και με άλλα δημόσια και/ή ιδιωτικά σχετικά συμφέροντα·

               δ)

               τη δυνατότητα διαπίστωσης της παραβίασης·

               ε)

               την ακριβή ημερομηνία κατά την οποία έλαβαν χώρα τα γεγονότα, τυχόν συμπεριφορά η οποία δεν έχει πλέον επιπτώσεις, την άρση των εν λόγω επιπτώσεων ή την κατάλληλη εγγύηση μιας τέτοιας άρσης.

         2.   Οι ενέργειες του ΕΕΠΔ ενδέχεται να περιλαμβάνουν ιδίως την υποβολή έγγραφων αιτημάτων παροχής πληροφοριών, συνεντεύξεις με συναφή πρόσωπα, επιτόπιες επιθεωρήσεις ή ειδική εξέταση των σχετικών συσκευών.
   3.   Ο ΕΕΠΔ κοινολογεί το περιεχόμενο μιας ένστασης και την ταυτότητα του υποβάλλοντος μόνο στον βαθμό που αυτό είναι αναγκαίο για την ορθή διενέργεια της έρευνας. Κατά τη διάρκεια της έρευνας και μετά από αυτήν, κανένα έγγραφο σχετικό με την ένσταση, συμπεριλαμβανομένης της τελικής απόφασης, δεν κοινολογείται από τον ΕΕΠΔ σε τρίτους, εκτός εάν τα ενδιαφερόμενα πρόσωπα συναινούν προς τούτο ή εάν ο ΕΕΠΔ υποχρεούται από τον νόμο να το πράξει.
   4.   Πληροφορίες σχετικά με την ένσταση δημοσιεύονται από τον ΕΕΠΔ μόνο με τρόπο ο οποίος διασφαλίζει τη μη ταυτοποίηση του υποβάλλοντος ή άλλων υποκειμένων των δεδομένων.
   Άρθρο 34
   Αποτελέσματα των ενστάσεων
   1.   Ο ΕΕΠΔ ενημερώνει το συντομότερο δυνατό τον υποβάλλοντα σχετικά με το αποτέλεσμα της ένστασης και τα λαμβανόμενα μέτρα.
   2.   Όταν η ένσταση κρίνεται μη παραδεκτή ή όταν έχει ολοκληρωθεί η εξέτασή της, ο ΕΕΠΔ συμβουλεύει κατά περίπτωση τον υποβάλλοντα να απευθυνθεί σε άλλη αρχή.
   3.   Σύμφωνα με το άρθρο 32 παράγραφος 2 του κανονισμού, η έλλειψη απάντησης του ΕΕΠΔ εντός προθεσμίας έξι μηνών ισοδυναμεί με απόφαση απόρριψης της ένστασης.
   Άρθρο 35
   Επανεξέταση και ένδικα μέσα
   1.   Ο υποβάλλων την ένσταση και το εμπλεκόμενο όργανο δύνανται να ζητήσουν εγγράφως από τον ΕΕΠΔ να επανεξετάσει την απόφασή του επί της ένστασης.
   2.   Αίτημα επανεξέτασης μπορεί να κατατίθεται εντός προθεσμίας ενός μηνός από την ημερομηνία κοινοποίησης της απόφασης και πρέπει να περιορίζεται σε νέα στοιχεία ή νομικά επιχειρήματα τα οποία δεν ελήφθησαν προηγουμένως υπόψη από τον ΕΕΠΔ.
   3.   Ανεξαρτήτως της δυνατότητας να ζητείται από τον ΕΕΠΔ να επανεξετάσει την απόφασή του επί συγκεκριμένης ένστασης, η απόφαση δύναται να προσβληθεί ενώπιον του Δικαστηρίου της Ευρωπαϊκής Ένωσης σύμφωνα με τους όρους που προβλέπονται από το άρθρο 263 της Συνθήκης για τη λειτουργία της Ευρωπαϊκής Ένωσης.

      ΤΜΗΜΑ 6

         Επιθεωρήσεις και επισκέψεις

   Άρθρο 36
   Επιθεωρήσεις
   1.   Ο ΕΕΠΔ αποφασίζει να διενεργήσει επιθεώρηση οσάκις ο επιτόπιος έλεγχος θεωρείται απαραίτητος για την εκτέλεση των εποπτικών καθηκόντων του ή για τη συμμόρφωσή του προς σχετική νομική υποχρέωση.
   2.   Η διενέργεια μιας επιθεώρησης ανακοινώνεται εγγράφως στο ενδιαφερόμενο όργανο τέσσερις εβδομάδες πριν από την προγραμματιζόμενη ημερομηνία επιθεώρησης. Η ανακοίνωση περιγράφει τον σκοπό και την έκταση της επιθεώρησης, προσδιορίζει την ημερομηνία της επιθεώρησης και ορίζει προθεσμία μέχρι την οποία το ενδιαφερόμενο όργανο μπορεί να ζητήσει αλλαγή της ημερομηνίας και να υποβάλει στον ΕΕΠΔ τυχόν ζητούμενες πληροφορίες.
   3.   Ο ΕΕΠΔ εκδίδει εν συνεχεία απόφαση επιθεώρησης, μέσω της οποίας ορίζεται ο σκοπός, η έκταση, η (οι) ημερομηνία(-ες), ο χρόνος και ο (οι) τόπος(-οι) της επιθεώρησης, καθώς και η νομική βάση των δραστηριοτήτων επιθεώρησης. Η απόφαση συνοδεύεται από τις σχετικές εντολές για τυχόν υπαλλήλους που πρόκειται να συμμετάσχουν στην επιθεώρηση.
   4.   Οι υπάλληλοι που διενεργούν την επιθεώρηση συλλέγουν τυχόν αποδεικτικά στοιχεία με επιλεκτικό και αναλογικό τρόπο. Κάθε αποδεικτικό στοιχείο ασφαλίζεται κατάλληλα.
   5.   Οι συνεντεύξεις και οι πληροφορίες που συλλέγονται κατά τη διάρκεια της επιθεώρησης και της ακολουθούμενης διαδικασίας καταγράφονται σε πρακτικά, τα οποία αποστέλλονται στο όργανο ώστε αυτό να υποβάλει σχόλια. Εφόσον δεν υποβληθούν σχόλια εντός ορισμένης περιόδου, τα πρακτικά θεωρούνται εγκριθέντα. Τα πρακτικά συνοδεύονται από κατάλογο των αποδεικτικών στοιχείων που έχουν συλλεχθεί κατά τη διάρκεια της επιθεώρησης.
   6.   Ο ΕΕΠΔ παρουσιάζει, μέσω έκθεσης επιθεώρησης, τα πορίσματα στα οποία κατέληξε κατά τη διάρκεια της επιθεώρησης. Η έκθεση περιλαμβάνει τυχόν μέτρα προς εφαρμογή από το εμπλεκόμενο όργανο και η συνέχειά της παρακολουθείται από τον ΕΕΠΔ.
   Άρθρο 37
   Επισκέψεις
   1.   Ο ΕΕΠΔ πραγματοποιεί επισκέψεις με σκοπό τη διασφάλιση της δέσμευσης εκ μέρους της ανώτερης διοίκησης ενός οργάνου για βελτίωση της συμμόρφωσης προς τον κανονισμό.
   2.   Αφορμή για μια επίσκεψη αποτελεί κατά κανόνα η έλλειψη δέσμευσης για συμμόρφωση προς τον κανονισμό, η έλλειψη επικοινωνίας ή η ανάγκη ευαισθητοποίησης.
   3.   Κατά περίπτωση, η επίσκεψη ολοκληρώνεται με συμφωνία για την εφαρμογή ενός χρονοδιαγράμματος («οδικού χάρτη») μέσω του οποίου η διοίκηση του οργάνου δεσμεύεται να τηρήσει συγκεκριμένες υποχρεώσεις δυνάμει του κανονισμού εντός ορισμένης προθεσμίας. Η συνέχεια του συμφωνηθέντος χρονοδιαγράμματος παρακολουθείται από τον ΕΕΠΔ.

      ΤΜΗΜΑ 7

         Παρακολούθηση της τεχνολογίας

   Άρθρο 38
   Τεχνολογία και έρευνα
   1.   Σύμφωνα με το άρθρο 46 στοιχείο ε) του κανονισμού, ο ΕΕΠΔ παρακολουθεί την εξέλιξη της τεχνολογίας της πληροφορίας και των επικοινωνιών. Κατά την εκτέλεση του εν λόγω καθήκοντος, ο ΕΕΠΔ στοχεύει στον εντοπισμό των αναδυόμενων τάσεων με πιθανό αντίκτυπο στην προστασία των δεδομένων, στην καθιέρωση επαφών με ενδιαφερόμενα μέρη, στην ευαισθητοποίηση σχετικά με πιθανές πτυχές της προστασίας δεδομένων και στην παροχή συμβουλών όσον αφορά τη συμπερίληψη πτυχών της προστασίας δεδομένων σε σχετικά έργα, στην προώθηση των αρχών της προστασίας της ιδιωτικής ζωής ήδη από τον σχεδιασμό και εξ ορισμού και, όπου αυτό είναι αναγκαίο, στην προσαρμογή των μεθόδων επιτήρησης στην τεχνολογική ανάπτυξη.
   2.   Ο ΕΕΠΔ συνεισφέρει στα προγράμματα-πλαίσια της Ένωσης, συμμετέχοντας σε συμβουλευτικές επιτροπές στον τομέα της έρευνας, συνδράμοντας την Επιτροπή στη διαδικασία αξιολόγησης προτάσεων ή οποιωνδήποτε άλλων μέσων, κατά περίπτωση.
   3.   Ο ΕΕΠΔ δύναται να συνεισφέρει σε επιμέρους δραστηριότητες έρευνας, τεχνολογικής ανάπτυξης και επίδειξης οι οποίες χρηματοδοτούνται από την ΕΕ, εκδίδοντας γνωμοδότηση επί της δραστηριότητας κατόπιν αιτήματος ή με δική του πρωτοβουλία.

      ΤΜΗΜΑ 8

         Δικαστικές διαδικασίες

   Άρθρο 39
   Προσφυγές κατά οργάνων
   Σύμφωνα με το άρθρο 47 παράγραφος 1 στοιχείο η) του κανονισμού, ο ΕΕΠΔ μπορεί να προσφεύγει στο Δικαστήριο της Ευρωπαϊκής Ένωσης υπό τους όρους που προβλέπει η Συνθήκη. Ο ΕΕΠΔ επωφελείται αυτής της δυνατότητας, όπου αυτό είναι αναγκαίο, σε περιπτώσεις μη συμμόρφωσης ενός οργάνου προς τον κανονισμό, καθώς και σε περίπτωση μη αποτελεσματικής απόκρισης σε προσφυγή του ΕΕΠΔ δυνάμει του άρθρου 47 του κανονισμού.
   Άρθρο 40
   Προσφυγές κατά αποφάσεων του ΕΕΠΔ
   Σύμφωνα με το άρθρο 32 παράγραφος 3 του κανονισμού, οι αποφάσεις του ΕΕΠΔ δύνανται να προσβάλλονται ενώπιον του Δικαστηρίου της Ευρωπαϊκής Ένωσης.
   Άρθρο 41
   Παρεμβάσεις
   1.   Σύμφωνα με το άρθρο 47 παράγραφος 1 στοιχείο θ) του κανονισμού, ο ΕΕΠΔ μπορεί να παρεμβαίνει στις υποθέσεις που φέρονται ενώπιον του Δικαστηρίου της Ευρωπαϊκής Ένωσης.
   2.   Ο ΕΕΠΔ υποβάλλει αίτηση παρεμβάσεως σε δικαστική διαδικασία εφόσον η υπόθεση παρουσιάζει γενικότερο ενδιαφέρον από πλευράς προστασίας δεδομένων ή εφόσον ο ΕΕΠΔ έχει εμπλακεί άμεσα στα γεγονότα της υπόθεσης κατά την εκτέλεση των εποπτικών του καθηκόντων.
   3.   Άλλα στοιχεία τα οποία ενδέχεται να επηρεάζουν την απόφαση για υποβολή αίτησης παρεμβάσεως είναι το εάν το ζήτημα της προστασίας δεδομένων συνιστά ουσιώδες μέρος της υπόθεσης και το εάν τυχόν παρέμβαση του ΕΕΠΔ θα μπορούσε να συνιστά προστιθέμενη αξία για τη διαδικασία.
   4.   Εάν δεν υπάρχουν σοβαροί λόγοι παρέμβασης, ο ΕΕΠΔ υποβάλλει αίτηση παρεμβάσεως μόνο εφόσον έχει κληθεί επίσημα από το Δικαστήριο να το πράξει.
   ΚΕΦΑΛΑΙΟ VI

      ΥΠΕΥΘΥΝΟΙ ΠΡΟΣΤΑΣΙΑΣ ΔΕΔΟΜΕΝΩΝ

   Άρθρο 42
   Συνεργασία με τους υπευθύνους προστασίας δεδομένων
   1.   Ο ΕΕΠΔ συνεργάζεται με τους υπευθύνους προστασίας δεδομένων, τόσο διμερώς όσο και με τη συμμετοχή του στις συνεδριάσεις που διοργανώνονται από το δίκτυο υπευθύνων προστασίας δεδομένων.
   2.   Ο ΕΕΠΔ παρέχει στήριξη και καθοδήγηση στους υπευθύνους προστασίας δεδομένων, όπου αυτό είναι αναγκαίο για την εκτέλεση των καθηκόντων τους.
   Άρθρο 43
   Μητρώο διορισμένων υπευθύνων προστασίας δεδομένων
   Σύμφωνα με το άρθρο 24 παράγραφος 5 του κανονισμού, ο ΕΕΠΔ τηρεί μητρώο των διορισμών υπευθύνων προστασίας δεδομένων που γνωστοποιούνται στον ΕΕΠΔ. Το μητρώο περιλαμβάνει ιδίως πληροφορίες σχετικά με τη διάρκεια της θητείας του κάθε υπευθύνου προστασίας δεδομένων.
   ΚΕΦΑΛΑΙΟ VII

      ΣΥΝΕΡΓΑΣΙΑ ΜΕ ΤΙΣ ΑΡΧΕΣ ΠΡΟΣΤΑΣΙΑΣ ΔΕΔΟΜΕΝΩΝ

   Άρθρο 44
   Συνεργασία με τις αρχές προστασίας δεδομένων
   1.   Σύμφωνα με το άρθρο 46 στοιχείο στ) σημείο i) του κανονισμού, ο ΕΕΠΔ συνεργάζεται με τις εθνικές αρχές προστασίας δεδομένων και άλλους εποπτικούς φορείς στον βαθμό που τούτο είναι αναγκαίο για την εκτέλεση των αντίστοιχων καθηκόντων τους.
   2.   Η συνεργασία περιλαμβάνει:

               α)

               ανταλλαγή κάθε είδους συναφών πληροφοριών, όπως πληροφοριών σχετικά με τις βέλτιστες πρακτικές, αιτημάτων προς τις αρμόδιες αρχές προκειμένου αυτές να ασκήσουν τις αρμοδιότητές τους, καθώς και απαντήσεων στα αιτήματα αυτά από τις εν λόγω αρχές·

               β)

               ανάπτυξη και διατήρηση επαφών με τα σχετικά μέλη και το προσωπικό των αρχών·

               γ)

               συνεργασία με κοινές εποπτικές αρχές και φορείς που συστήνονται δυνάμει του δικαίου της Ένωσης, συμπεριλαμβανομένης κατά περίπτωση και της συμμετοχής στις συνεδριάσεις τέτοιων αρχών και φορέων, με σκοπό τη διασφάλιση μιας συνεπούς πρακτικής.

         Άρθρο 45
   Ομάδα εργασίας του άρθρου 29
   1.   Σύμφωνα με το άρθρο 46 στοιχείο ζ) του κανονισμού, ο ΕΕΠΔ συμμετέχει στις δραστηριότητες της ομάδας εργασίας που έχει συσταθεί δυνάμει του άρθρου 29 της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (4).
   2.   Ο ΕΕΠΔ συνεισφέρει ενεργά στις συζητήσεις και στην εκπόνηση των εγγράφων που δημοσιεύονται από την ομάδα εργασίας, τα οποία αποσκοπούν στην παροχή μιας κοινής ερμηνείας της νομοθεσίας περί προστασίας των δεδομένων, καθώς και στην παροχή εξειδικευμένων συμβουλών στην Ευρωπαϊκή Επιτροπή. Σε τέτοιες περιπτώσεις, ο ΕΕΠΔ προβάλλει την προοπτική της Ένωσης, όπου αυτό ενδείκνυται.
   3.   Ο ΕΕΠΔ συμμετέχει σε τακτική βάση στις συνεδριάσεις της ολομέλειας και των υποομάδων της ομάδας εργασίας.
   4.   Ο ΕΕΠΔ προωθεί τη διεξαγωγή τακτικών συζητήσεων με τον πρόεδρο της ομάδας εργασίας, ει δυνατόν μία φορά ετησίως, με θέμα τις αντίστοιχες προτεραιότητές τους, αποσκοπώντας στη χρηστή συνεργασία στην πράξη.
   Άρθρο 46
   Συντονισμένη εποπτεία των μεγάλων πληροφοριακών συστημάτων
   1.   Ο ΕΕΠΔ συμμετέχει με τις εθνικές εποπτικές αρχές στη συντονισμένη εποπτεία των μεγάλων πληροφοριακών συστημάτων, όπως προβλέπεται δυνάμει του δικαίου της Ένωσης.
   2.   Ο ΕΕΠΔ διοργανώνει συνεδριάσεις συντονισμού και παρέχει υπηρεσίες γραμματείας για τις ομάδες συντονισμού.
   3.   Ο ΕΕΠΔ συνεργάζεται με επιμέρους εθνικές εποπτικές αρχές, στον βαθμό που είναι αναγκαίο και αναλόγως των προτεραιοτήτων τους, με σκοπό τη διασφάλιση της συντονισμένης εποπτείας των εθνικών και κεντρικών τμημάτων των μεγάλων πληροφοριακών συστημάτων.
   Άρθρο 47
   Διεθνής συνεργασία
   1.   Ο ΕΕΠΔ συμμετέχει στην ετήσια εαρινή διάσκεψη των ευρωπαίων επιτρόπων για την προστασία των δεδομένων, στην ετήσια διεθνή διάσκεψη των επιτρόπων για την προστασία των δεδομένων και την ιδιωτική ζωή, καθώς και στη διεθνή ομάδα εργασίας για την προστασία των δεδομένων και τις τηλεπικοινωνίες.
   2.   Ο ΕΕΠΔ συμμετέχει στα σχετικά διεθνή δίκτυα επιβολής των αποφάσεων για την ιδιωτική ζωή.
   3.   Ο ΕΕΠΔ διοργανώνει τακτικά εργαστήρια με εκπροσώπους διεθνών οργανισμών με σκοπό την ανταλλαγή βέλτιστων πρακτικών και την καλλιέργεια μιας φιλοσοφίας προστασίας δεδομένων στους κόλπους των εν λόγω οργανισμών.
   4.   Ο ΕΕΠΔ προάγει τη συνεργασία και τον διάλογο σε διεθνές επίπεδο με άλλα ενδιαφερόμενα μέρη από τρίτες χώρες.
   ΚΕΦΑΛΑΙΟ VIII

      ΔΙΟΙΚΗΣΗ

   Άρθρο 48
   Ασφάλεια
   1.   Σύμφωνα με το άρθρο 45 του κανονισμού, ο Επόπτης και το προσωπικό του, τόσο κατά τη διάρκεια της θητείας τους όσο και μετά τη λήξη της, τηρούν το επαγγελματικό απόρρητο όσον αφορά οιεσδήποτε εμπιστευτικές πληροφορίες που έχουν περιέλθει σε γνώση τους κατά την εκτέλεση των καθηκόντων τους.
   2.   Ο ΕΕΠΔ αναθέτει σε ένα ή περισσότερα μέλη του προσωπικού του ειδικές αρμοδιότητες σε ζητήματα ασφάλειας για τα διάφορα πεδία δραστηριοτήτων. Αυτοί είναι υπεύθυνοι ιδίως για ζητήματα ασφάλειας που αφορούν το προσωπικό, για τη φυσική ασφάλεια και την ασφάλεια των πληροφοριακών συστημάτων. Όταν το κρίνουν σκόπιμο για την αποφυγή κινδύνων ως προς την ασφάλεια του ΕΕΠΔ, τα αρμόδια μέλη του προσωπικού λογοδοτούν απευθείας στον διευθυντή.
   Άρθρο 49
   Επιτροπή καθοδήγησης σε θέματα τεχνολογίας πληροφοριών
   Καθιερώνεται επιτροπή καθοδήγησης σε θέματα τεχνολογίας πληροφοριών, η οποία θα συμβουλεύει το διοικητικό συμβούλιο σχετικά με τις συνέπειες της τεχνολογίας πληροφοριών για την ασφάλεια και την εσωτερική ανάπτυξη του ΕΕΠΔ.
   Άρθρο 50
   Διαχείριση ποιότητας
   Ο ΕΕΠΔ θεσπίζει κατάλληλους μηχανισμούς για τη διασφάλιση κατάλληλης διαχείρισης ποιότητας, όπως τα πρότυπα εσωτερικού ελέγχου, η ετήσια έκθεση πεπραγμένων και η διαχείριση κινδύνων.
   Άρθρο 51
   Υπεύθυνος προστασίας δεδομένων
   Σύμφωνα με το άρθρο 24 του κανονισμού, ο ΕΕΠΔ διορίζει υπεύθυνο προστασίας δεδομένων ο οποίος λογοδοτεί απευθείας στον διευθυντή.
   Άρθρο 52
   Ενημέρωση του κοινού
   1.   Ο ΕΕΠΔ ευαισθητοποιεί το κοινό σε θέματα προστασίας δεδομένων και ενημερώνει τους ενδιαφερόμενους σχετικά με την ύπαρξη και το περιεχόμενο των δικαιωμάτων τους. Προς τούτο, ο ΕΕΠΔ χρησιμοποιεί διάφορα εργαλεία επικοινωνίας (π.χ. δικτυακό τόπο, ενημερωτικό δελτίο, μέσα κοινωνικής δικτύωσης και εκδηλώσεις ευαισθητοποίησης), έρχεται σε επαφή με ενδιαφερόμενα μέρη (π.χ. επισκέψεις μελέτης στο γραφείο του ΕΕΠΔ, απαντήσεις σε αιτήματα παροχής πληροφοριών) και συμμετέχει σε δημόσιες εκδηλώσεις, συνεδριάσεις και διασκέψεις.
   2.   Ο ΕΕΠΔ ενημερώνει τα μέσα ενημέρωσης σχετικά με σημαντικά γεγονότα που αφορούν την προστασία δεδομένων και σημαντικές γνωμοδοτήσεις ή δημοσιεύσεις, μέσω δελτίων Τύπου, συνεντεύξεων και συνεντεύξεων Τύπου.
   Άρθρο 53
   Τεκμηρίωση
   1.   Ο ΕΕΠΔ τηρεί αρχείο με ακριβή και αυθεντικά έγγραφα για το σύνολο των δραστηριοτήτων του, διασφαλίζοντας μια αξιόπιστη και νομικά επαληθεύσιμη πηγή αποδεικτικών στοιχείων όσον αφορά αποφάσεις και ενέργειες.
   2.   Τα έγγραφα που αφορούν συγκεκριμένες δραστηριότητες ομαδοποιούνται ανά φακέλους υποθέσεων. Η πρόσβαση στους φακέλους υποθέσεων γίνεται με λογική σειρά, ανάλογα με το είδος της δραστηριότητας και βάσει σχεδίου αρχειοθέτησης που καθορίζεται από τον ΕΕΠΔ.
   3.   Οι διάφοροι τύποι φακέλων υποθέσεων φυλάσσονται για ορισμένη περίοδο, σύμφωνα με το χρονοδιάγραμμα φύλαξης που καθορίζεται από τον ΕΕΠΔ. Μετά την παρέλευση της περιόδου φύλαξης, οι φάκελοι υποθέσεων αξιολογούνται και αρχειοθετούνται σύμφωνα με την πολιτική αρχειοθέτησης που εφαρμόζεται από τον ΕΕΠΔ.
   Άρθρο 54
   Κοινολόγηση εγγράφων
   1.   Καταρχήν, το σύνολο των βασικών εγγράφων πολιτικής, των θεματικών κατευθυντήριων γραμμών, των γνωμοδοτήσεων επί νομοθετικών προτάσεων, των επίσημων σχολίων, των υπομνημάτων επί δικαστικών ακροάσεων και των γνωμοδοτήσεων προκαταρκτικού ελέγχου δημοσιοποιείται μέσω του δικτυακού τόπου του ΕΕΠΔ.
   2.   Οι γνωμοδοτήσεις κατόπιν διοικητικής διαβούλευσης δημοσιοποιούνται μέσω του δικτυακού τόπου του ΕΕΠΔ εφόσον παρουσιάζουν ευρύτερο ενδιαφέρον, περιέχουν νέα ερμηνεία ή εφαρμογή του νόμου ή αφορούν τον αντίκτυπο νέων τεχνολογιών επί των δικαιωμάτων των υποκειμένων των δεδομένων.
   Άρθρο 55
   Δημοσίευση στην Επίσημη Εφημερίδα
   Τα ακόλουθα έγγραφα δημοσιεύονται στην Επίσημη Εφημερίδα της Ευρωπαϊκής Ένωσης:

               α)

               περιλήψεις γνωμοδοτήσεων επί νομοθετικών προτάσεων, όπως αναφέρονται στο άρθρο 28 παράγραφος 3·

               β)

               αποφάσεις και γνωμοδοτήσεις του ΕΕΠΔ, ή περιλήψεις αυτών, όπως αναφέρονται στο άρθρο 9 παράγραφος 7, στο άρθρο 10 παράγραφος 2 στοιχείο β), στο άρθρο 10 παράγραφοι 4, 5 και 6, στο άρθρο 12 παράγραφος 2, στο άρθρο 19 και στο άρθρο 37 παράγραφος 2 του κανονισμού·

               γ)

               άλλα έγγραφα τα οποία παρουσιάζουν ενδιαφέρον σύμφωνα με τον ΕΕΠΔ.

         Άρθρο 56
   Πρόσβαση του κοινού στα έγγραφα
   Το κοινό έχει πρόσβαση στα έγγραφα που βρίσκονται στην κατοχή του ΕΕΠΔ σύμφωνα με τις αρχές που προβλέπονται από τον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (5).
   Άρθρο 57
   Πιστοποίηση γνησιότητας των αποφάσεων
   1.   Η πιστοποίηση της γνησιότητας των αποφάσεων γίνεται μέσω της υπογραφής του Επόπτη επί της εκδοχής του εγγράφου στη γλώσσα του πρωτοτύπου.
   2.   Η υπογραφή μπορεί να είναι χειρόγραφη ή ηλεκτρονική.
   Άρθρο 58
   Γλώσσες και γλώσσες εργασίας
   1.   Η γλώσσα των διαδικασιών που εκτελούνται από τον ΕΕΠΔ είναι μία εκ των γλωσσών που αναφέρονται στο άρθρο 55 παράγραφος 1 της Συνθήκης για τη λειτουργία της Ευρωπαϊκής Ένωσης. Σε περίπτωση κατάθεσης ένστασης, αυτή συντάσσεται στην εκάστοτε γλώσσα.
   2.   Οι εκθέσεις, οι γνωμοδοτήσεις και τα λοιπά έγγραφα, τα οποία προορίζονται επίσης για δημοσίευση στον δικτυακό τόπο του ΕΕΠΔ, συντάσσονται τουλάχιστον στα αγγλικά, στα γαλλικά και στα γερμανικά.
   Άρθρο 59
   Προσωπικό
   1.   Τα μέλη του προσωπικού του ΕΕΠΔ προσλαμβάνονται σύμφωνα με τις διατάξεις του κανονισμού υπηρεσιακής κατάστασης και του καθεστώτος επί του λοιπού προσωπικού της Ευρωπαϊκής Ένωσης.
   2.   Για την ενίσχυση της συνεργασίας με τις εθνικές αρχές, ιδίως με τις εθνικές αρχές προστασίας δεδομένων, θεσπίζεται στον ΕΕΠΔ πρόγραμμα αποσπάσεων υπαλλήλων.
   3.   Θεσπίζεται πρόγραμμα πρακτικής άσκησης, το οποίο δίνει τη δυνατότητα σε αποφοίτους πανεπιστημίων να αποκτούν εμπειρία από τον τρόπο λειτουργίας του ΕΕΠΔ και της Ένωσης εν γένει.
   4.   Τυχόν προσωρινές ανάγκες μπορούν να καλύπτονται με την πρόσληψη προσωρινού προσωπικού και άλλη εξωτερική συνδρομή.
   Άρθρο 60
   Επιτροπή προσωπικού
   1.   H επιτροπή προσωπικού, μέσω της οποίας εκπροσωπείται το προσωπικό του ΕΕΠΔ, καλείται να διατυπώσει τη γνώμη της εν ευθέτω χρόνω επί σχεδίων αποφάσεων που αφορούν την εφαρμογή του κανονισμού υπηρεσιακής κατάστασης των υπαλλήλων της Ευρωπαϊκής Ένωσης, ενώ μπορεί επίσης να ζητείται η γνώμη της και για οποιοδήποτε άλλο ζήτημα γενικού ενδιαφέροντος που αφορά το προσωπικό. Η επιτροπή προσωπικού ενημερώνεται σχετικά με οποιοδήποτε θέμα αφορά την εκτέλεση των καθηκόντων της. Εκδίδει τις γνωμοδοτήσεις της εντός 15 ημερών από την υποβολή του σχετικού αιτήματος.
   2.   Η επιτροπή προσωπικού συμβάλλει στην ορθή λειτουργία του ΕΕΠΔ διατυπώνοντας προτάσεις επί οργανωτικών θεμάτων και επί των συνθηκών εργασίας.
   3.   Η επιτροπή προσωπικού απαρτίζεται από τρία μέλη και τρεις αναπληρωτές, εκλέγεται δε για διετή θητεία από τη γενική συνέλευση.
   Άρθρο 61
   Διοικητική συνεργασία με άλλα όργανα
   1.   Ο διευθυντής, ως προϊστάμενος της γραμματείας, εκπροσωπεί τον ΕΕΠΔ στο διοργανικό πλαίσιο και δύναται να αναθέτει την εν λόγω εκπροσώπηση σε υπαλλήλους αρμόδιους για τους ανθρώπινους πόρους, τον προϋπολογισμό και τη διοίκηση.
   2.   Δεδομένου του μεγέθους του ΕΕΠΔ σε σύγκριση με τα υπόλοιπα όργανα και με σκοπό τη χρηστή διαχείριση και την εξοικονόμηση πόρων του προϋπολογισμού, ο ΕΕΠΔ επιδιώκει ενεργά τη σύναψη συμφωνιών συνεργασίας, μνημονίων συνεργασίας και συμφωνιών σε υπηρεσιακό επίπεδο με άλλα όργανα.
   ΚΕΦΑΛΑΙΟ IX

      ΤΕΛΙΚΕΣ ΔΙΑΤΑΞΕΙΣ

   Άρθρο 62
   Έναρξη ισχύος
   Ο παρών εσωτερικός κανονισμός αρχίζει να ισχύει την επομένη της υπογραφής του και δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 17 Δεκεμβρίου 2012.

         Peter HUSTINX

            Ευρωπαίος Επόπτης Προστασίας Δεδομένων

      (1)  ΕΕ L 8 της 12.1.2001, σ. 1.

      (2)  ΕΕ L 183 της 12.07.2002, σ. 1.

      (3)  ΕΕ C 27 της 7.2.2007, σ. 21.

      (4)  ΕΕ L 281 της 23.11.1995, σ. 31.

      (5)  ΕΕ L 145 της 31.5.2001, σ. 43.


title: 2009/105/ΕΚ: Απόφαση του Συμβουλίου, της 18ης Δεκεμβρίου 2008 , για την τροποποίηση της απόφασης 1999/70/ΕΚ σχετικά με τους εξωτερικούς ελεγκτές των εθνικών κεντρικών τραπεζών, όσον αφορά τους εξωτερικούς ελεγκτές της Banque centrale du Luxembourg

text:
               7.2.2009

               EL

               Επίσημη Εφημερίδα της Ευρωπαϊκής Ένωσης

               L 38/33

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 18ης Δεκεμβρίου 2008
   για την τροποποίηση της απόφασης 1999/70/ΕΚ σχετικά με τους εξωτερικούς ελεγκτές των εθνικών κεντρικών τραπεζών, όσον αφορά τους εξωτερικούς ελεγκτές της Banque centrale du Luxembourg
   (2009/105/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   το πρωτόκολλο για το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας που προσαρτάται στη συνθήκη για την ίδρυσης της Ευρωπαϊκής Κοινότητας, και ιδίως το άρθρο 27.1,
   τη σύσταση ΕΚΤ/2008/16 της Ευρωπαϊκής Κεντρικής Τράπεζας, της 17ης Νοεμβρίου 2008, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Banque centrale du Luxembourg (1),
   Εκτιμώντας τα ακόλουθα:

               (1)

               Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών του ευρωσυστήματος ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο.

               (2)

               Η θητεία των εξωτερικών ελεγκτών της Banque centrale du Luxembourg λήγει με το πέρας του ελέγχου για το οικονομικό έτος 2008. Είναι, επομένως, αναγκαίος ο διορισμός εξωτερικών ελεγκτών από το οικονομικό έτος 2009.

               (3)

               Το Διοικητικό Συμβούλιο της ΕΚΤ συνέστησε να διορισθούν η KPMG AUDIT Sarl ως εξωτερικός ελεγκτής για τα οικονομικά έτη 2009 έως 2013.

               (4)

               Είναι σκόπιμο να ακολουθηθεί η σύσταση του Διοικητικού Συμβουλίου της ΕΚΤ και να τροποποιηθεί αναλόγως η απόφαση 1999/70/ΕΚ,

         ΑΠΟΦΑΣΙΖΕΙ:
   Άρθρο 1
   Στο άρθρο 1 της απόφασης 1999/70/ΕΚ (2), η παράγραφος 7 αντικαθίσταται από το ακόλουθο κείμενο:

      «7.   Η KPMG AUDIT Sarl διορίζεται ως εξωτερικός ελεγκτής της Banque centrale du Luxembourg για τα οικονομικά έτη 2009 έως 2013.»

   Άρθρο 2
   Η παρούσα απόφαση κοινοποιείται στην ΕΚΤ.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 18 Δεκεμβρίου 2008.

            Για το Συμβούλιο

            Ο Πρόεδρος

         M. BARNIER

      (1)  ΕΕ C 299 της 22.11.2008, σ. 5.

      (2)  ΕΕ L 22 της 29.1.1999, σ. 69.


title: 2013/400/ΚΕΠΠΑ: Απόφαση EUCAP NESTOR/3/2013 της Επιτροπής Πολιτικής και Ασφάλειας, της 23ης Ιουλίου 2013 , σχετικά με τον διορισμό του Αρχηγού της αποστολής της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR)

text:
               27.7.2013

               EL

               Επίσημη Εφημερίδα της Ευρωπαϊκής Ένωσης

               L 202/23

         ΑΠΌΦΑΣΗ EUCAP NESTOR/3/2013 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 23ης Ιουλίου 2013
   σχετικά με τον διορισμό του Αρχηγού της αποστολής της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR)
   (2013/400/ΚΕΠΠΑ)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 38 τρίτο εδάφιο,
   Έχοντας υπόψη την απόφαση 2012/389/ΚΕΠΠΑ του Συμβουλίου, της 16ης Ιουλίου 2012, για την αποστολή της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR) (1) και ιδίως το άρθρο 9 παράγραφος 1,
   Εκτιμώντας τα ακόλουθα:

               (1)

               Σύμφωνα με την απόφαση 2012/389/ΚΕΠΠΑ, η Επιτροπή Πολιτικής και Ασφάλειας (ΕΠΑ) εξουσιοδοτείται, σύμφωνα με το άρθρο 38 της Συνθήκης, να λαμβάνει τις σχετικές αποφάσεις, για τους σκοπούς άσκησης του πολιτικού ελέγχου και της στρατηγικής διεύθυνσης της αποστολής της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR), συμπεριλαμβανομένης της απόφασης για τον διορισμό Αρχηγού αποστολής.

               (2)

               Στις 16 Ιουλίου 2012, η ΕΠΑ εξέδωσε την απόφαση EUCAP NESTOR/1/2012 (2) για τον διορισμό του κ. Jacques LAUNAY ως Αρχηγού της EUCAP NESTOR από 17ης Ιουλίου 2012.

               (3)

               Στις 12 Ιουλίου 2013, η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας πρότεινε τον διορισμό του κ. Etienne DE MONTAIGNE DE PONCINS ως Αρχηγού της EUCAP NESTOR από τις 16 Ιουλίου 2013 έως τις 15 Ιουλίου 2014, για να διαδεχτεί τον κ. Jacques LAUNAY,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κ. Etienne DE MONTAIGNE DE PONCINS διορίζεται Αρχηγός αποστολής της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR) από τις 16 Ιουλίου 2013 έως τις 15 Ιουλίου 2014.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   Εφαρμόζεται από τη 16η Ιουλίου 2013.

      Βρυξέλλες, 23 Ιουλίου 2013.

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 187, 17.7.2012, σ. 40.

      (2)  ΕΕ L 198, 25.7.2012, σ. 16.